**NACIONALINĖ ŠVIETIMO AGENTŪRA**

VILNIAUS SAUSIO 13-OSIOS PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-11-23 Nr. A-20

Vilnius

**ĮVADAS**

 **Vizito laikas** – **2021 m. spalio 25–29 d.**

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

 Išorinis vertinimas, kurio tema „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“, vykdytas vadovaujantis Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“, ir Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“.

 Siekdami priimti pagrįstus sprendimus dėl Vilniaus Sausio 13-osios progimnazijos veiklos kokybės įtraukiojo ugdymo srityje, vertintojai naudojo įvairius duomenų rinkimo metodus: pokalbius, veiklų stebėjimą, dokumentų ir kitų šaltinių analizę. Vizito metu vertintojai:

* stebėjo 49 ugdomąsias veiklas – pamokas, keletą neformaliojo švietimo užsiėmimų, gilinosi į mokinių ir mokytojų veiklą, įtrauktį užtikrinančią sąveiką pamokose, progimnazijos vadovų ir personalo darbą, jie stebėti natūralioje aplinkoje;
* kalbėjosi su mokyklos vadovais, pedagoginiais ir kt. darbuotojais, savivaldos institucijų atstovais, mokiniais, mokinių tėvais, tikslinosi jų nuostatas įtraukiojo ugdymo atžvilgiu;
* analizavo progimnazijos susitarimus įtraukties klausimais, veiklos, mokinių pasiekimų ir pažangos fiksavimo dokumentus, Nacionalinės švietimo agentūros (toliau – NŠA) ir Vilniaus m. savivaldybės administracijos Bendrojo ugdymo skyriaus ir pačios progimnazijos pateiktą pirminę informaciją, mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo, vykdyto 2021 m. spalio mėn., ataskaitą ir kitus šaltinius.

 Vertindami mokyklos veiklos kokybę, vertintojai dažniausiai vartojo aprašomuosius kokybės epitetus:

* labai gerai, kryptingai, veiksmingai (4 lygis) – taip įvertintą veiklą reikėtų paskleisti už mokyklos ribų;
* gerai, pakankamai kryptingai, tinkamai (3 lygis) – veiklą, patirtį verta skleisti mokykloje;
* neblogai, patenkinamai, vidutiniškai, nesistemingai, priimtinai (2 lygis) – veikla mokykloje tinkama, bet yra ką tobulinti, verta sustiprinti ir išplėtoti.

Vertinimo sprendimai yra priimti bendru vertintojų komandos sprendimu.

Vertintojų komanda yra įsitikinusi, kad visus rekomenduojamus patobulinimus mokykla gali įgyvendinti veiksmingiau panaudodama vidaus išteklius ir pasitelkdama išorės partnerius.

 **Vertintojai nuoširdžiai dėkoja Vilniaus Sausio 13-osios progimnazijos direktorei Birutei Rudzinskienei, direktoriaus pavaduotojoms, mokytojams ir visai bendruomenei už partnerišką bendradarbiavimą ir svetingumą.**

1. **MOKYKLOS KONTEKSTAS**

Vilniaus Sausio 13-osios progimnazija vykdo priešmokyklinio, pradinio, specialiojo ir pagrindinio ugdymo I dalies programas. Vizito metu progimnazijoje mokėsi 653 mokiniai, 96 iš jų turi labai didelių, didelių ir vidutinių ugdymosi poreikių, 33 mokiniams nustatytas neįgalumas. Tokių mokinių skaičius didėja: 2019 m. didelių, labai didelių ir vidutinių poreikių turinčių mokinių buvo 68, 2020 m. – 89. Logopedo pagalba teikiama 143 mokiniams. Mokykloje suformuotos 7 spec. klasės – visos žymimos c raide. Kalbinti bendruomenės atstovai (tėvai, mokiniai, mokytojai) šio fakto nesureikšmino ir diskriminacijos neįžvelgė. Dauguma progimnaziją lankančių mokinių gyvena senojoje Lazdynų mikrorajono dalyje, kur įkurti ir socialiniai būstai. 36 vaikai iš nepasiturinčių šeimų yra visiškai nemokamai maitinami, 194 – nemokamai maitinami iš dalies (gauna nemokamus pietus). Mokyklos teigimu, dalis čia gyvenančių šeimų yra mišrių tautybių, socialiai pažeidžiamos, todėl iškyla bendravimo ir bendradarbiavimo problemų. Jas spręsdama mokykla įgyvendina nemažai prevencinių programų ir projektų, skirtų bendruomenės bendradarbiavimui stiprinti.

Mokyklos direktorės B. Rudzinskienės metų užduotys orientuotos į strateginių tikslų įgyvendinimą. Vykdydama jas progimnazijos vadovė inicijavo socialinės emocinės kultūros progimnazijos bendruomenėje plėtojimą, skatino tėvų pagalbą ir įsitraukimą į mokinio asmeninės pažangos stebėjimą, siekė vaikų, turinčių spec. ugdymo(si) poreikių, asmenybės ūgties organizuojant terapines veiklas mokiniams ir jų tėvams, užtikrino edukacinių aplinkų kūrimą. Pastebėtina, kad paminėtų užduočių turinys susijęs su mokymosi sąlygų, kurios tenkintų visų mokinių poreikius, sudarymu, kiekvieno mokinio poreikių tenkinimu ir įstaigos pažangos užtikrinimu. Užduočių įvykdymas įvertintas labai gerai.

ŠVIS duomenimis, mokykloje dirba 60 pedagoginių darbuotojų, tarp jų – du logopedai, specialusis pedagogas, psichologas, du socialiniai pedagogai. Pagalbą pamokose teikia 10 mokytojo padėjėjų (7 iš jų dirba specialiosiose klasėse), tačiau apskritai tokių darbuotojų mokyklai trūksta – jų sunku pritraukti dėl itin mažo darbo užmokesčio. Mokytojų kolektyvas nuosekliai atsinaujina – apie 40 proc. pedagogų turi mažesnį nei 15 metų, net 20 proc. – mažesnį nei 4 metų pedagoginio darbo stažą.

Mokykla neblogai pažįsta savo klientą ir tuo remdamasi formuoja įtraukties politiką, kuria kultūrą, palankią įvairių poreikių turintiems mokiniams. Tenka pripažinti, kad visų su įtraukiuoju ugdymu susijusių klausimų mokykla pati nėra pajėgi išspręsti: progimnazijoje kol kas nėra lifto, įėjimas į mokyklą, bendrosios ir higienos patalpos iš esmės nepritaikytos žmonėms su judėjimo ar regos negalia. ŠVIS duomenimis ir progimnazijos direktorės teigimu, artimiausių keleto metų laikotarpiu turėtų įvykti pastato pritaikymo įvairiems poreikiams darbai, pvz., numatoma įrengti liftą.

Vertintojų komanda atkreipia dėmesį, kad teminis išorinis vertinimas vyko gana sudėtingomis sąlygomis, nulemtomis COVID-19 pandemijos – vizito savaitę mokykloje nebuvo išvengta mokytojų ir mokinių susirgimų atvejų (pvz., spalio 25 d. 7c klasėje buvo tik vienas mokinys iš 7; 3b klasėje – 14 iš 24; susirgo 5 mokytojai). Susirgusių ir saviizoliacijoje buvusių mokinių skaičius skirtingomis savaitės dienomis svyravo nuo 53 iki 70. Valdant srautus, pamokos vyko priskirtuose kabinetuose, pavieniais atvejais procesas organizuotas hibridiniu būdu. Tiek pirminis vizitas, tiek dalis vėlesnių susitikimų su bendruomene vyko nuotoliniu būdu, pastangos minimizuoti kontaktus trukdė dažniau, išsamiau komunikuoti su įstaigos personalu.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE**

**Stiprieji veiklos aspektai**

* + - 1. Progimnazijos bendruomenę įgalinanti ir telkianti lyderystė (1.2. – 3 lygis).
			2. Nuomonių, požiūrių ir patirčių įvairovei atvira mokyklos savivalda (1.3. – 3 lygis).
			3. Prasminga, įvairių poreikių turinčių mokinių ugdymosi galimybes praturtinanti progimnazijos tinklaveika (1.6. – 3 lygis).
			4. Sąlygų suprasti ir mokytis sudarymas, mokymo(si) medžiagą perteikiant skirtingais būdais (2.2.2. – 3 lygis).
			5. Rūpinimusi, geranoriškumu, tinkamais bendruomenės tarpusavio santykiais grįstos įtraukios mokyklos kultūros kūrimas (2.2.4.– 3 lygis).

**Tobulintini veiklos aspektai**

1. Mokymosi uždavinio, orientuoto į skirtingus mokinių mokymosi poreikius ir pamatuojamą rezultatą, formulavimas (2.1.1. – 2 lygis).
2. Pamokoje pasiektų ugdymo(si) rezultatų aptarimas, reflektavimas ir panaudojimas (2.3.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Vilniaus Sausio 13-osios progimnazija veiklos kokybę įsivertina vadovaudamasi Lietuvos Respublikos švietimo ir mokslo ministro 2016 m. kovo 29 d. įsakymu Nr. V-267 patvirtinta Mokyklos, įgyvendinančios bendrojo ugdymo programas, veiklos kokybės įsivertinimo metodika. Mokykla turi veiklos kokybės įsivertinimo ilgametės patirties. Pokalbyje įsivertinimo grupės nariai teigė, kad įsivertinimo procesas prisideda prie įstaigos tobulėjimo ir pažangos: apklausų metu ir kt. būdais surinkti duomenys tampa dialogo, diskusijų, išvadų ir rekomendacijų pagrindu – naudojami rengiant strateginį, metinės veiklos planą ir tobulinant kasdienes veiklas. Grupės nariai pabrėžė, kad pats įsivertinimo procesas yra atsakingai organizuojamas, pvz., klausimynus rengia / pritaiko visa grupė, atsižvelgdama į švietimo ir įstaigos gyvenimo aktualijas, sudarydama erdvę nuomonių ir siūlymų įvairovei.

 Grupės narių teigimu, pastaruoju metu daug dėmesio buvo skiriama pedagogų darbo, ugdomosios veiklos kokybei gerinti, tai vyko šiomis kryptimis:

* mokytojų, pagalbos mokiniui specialistų, administracijos darbuotojų nuolatinio kvalifikacijos tobulinimo: vyksta dalijimasis gerąja patirtimi, kompetencijų plėtotė dalyvaujant tam skirtuose ilgalaikiuose projektuose, įgyvendinamuose NŠA ir Vilniaus švietimo pažangos centro;
* mokinių pasiekimų ir pažangos matavimo: parengtas Vilniaus Sausio 13-osios progimnazijos 5–8 kl. mokinių asmeninės pažangos stebėjimo ir įsivertinimo tvarkos aprašas, organizuotas 5–8 klasių mokinių forumas „Kas skatina mane tobulėti, mokytis, siekti asmeninės pažangos“, 1–8 klasių tėvų forumas „Vaiko asmeninė pažanga. Kaip galime daryti įtaką vaiko atsakomybei ir norui mokytis?“;
* mokinių aktyvaus dalyvavimo įvairiose progimnazijos veiklose: projektinėje veikloje, renginiuose, veiklose, vykdomose kartu su soc. partneriais.

 Įsivertinimo grupės nariai teigė, kad pokyčiai akivaizdūs ir jie stebimi pamokų lygmeniu, pvz., per skaitmeninio turinio įvairovę, mokinių gerą savijautą, iki minimumo sumažėjusius patyčių atvejus. Be kita ko, tai laikoma tikru įtraukties patvirtinimu, kaip ir tas faktas, kad mokykloje gerai jaučiasi gana didelių spec. ugdymosi poreikių turinys mokiniai – jie čia saugūs, priimti, nepatiriantys atskirties. „*Specialiosios klasės ir kitokios, ir tokios pat*“, – tokia nuostata buvo išreikšta pokalbio su įsivertinimo grupe metu.

 Kita vertus, ne viską pavyko pasiekti – mokykla įvardija trukdžius, kliuvinius:

1. Tikėtasi aktyvesnio tėvų įsitraukimo į mokinių pažangos stebėseną. Dalis tėvų nesidomi vaikų pasiekimais, manydami, kad tai tik pedagogų rūpestis.

2. Vaiko gerovės komisijos (VGK) posėdžiuose sudarytų trišalių (mokinys – dalyko mokytojas – tėvai) pagalbos vaikui planų vykdymas. Dažnai tėvai abejingai kontroliuoja vaikų įsipareigojimus.

3. Vienas iš progimnazijos tikslų – užtikrinti sklandų ugdymo(si) procesą mokiniams, turintiems SUP, tačiau dėl pagalbos mokiniui specialistų trūkumo pagalba teikiama tik pagal progimnazijos galimybes, o ne pagal poreikį.

Šias problemas numatoma spręsti tokiais būdais:

* 2021–2022 m. m. organizuoti seminarus mokinių tėvams apie tėvų pagalbą vaikui, siekiant asmeninės pažangos pagal jo gebėjimus: tikimasi pasiekti aktyvesnio tėvų įsitraukimo į vaiko ugdymą – tai padėtų mokiniui pasiekti geresnių rezultatų.
* Kviesti pedagogus papildomai studijuoti aukštosiose mokyklose ir įgyti pagalbos mokiniui specialisto kvalifikaciją – tai leistų dažniau suteikti pagalbą SUP turintiems mokiniams, kad jie patirtų mokymosi sėkmę.
* Organizuoti tėvų švietimo renginį apie toleranciją skirtybėms ir įvairių poreikių vaikų įtraukimą į bendruomenę bei ugdymo procesą.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA.**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 3 lygis | **Perspektyva ir bendruomenės susitarimai vertinami gerai.****Vizijos bendrumas potencialus:*** Progimnazijos 2018–2022 m. strateginiame plane įtvirtinta mokyklos vizija *„Vilniaus Sausio 13-osios mokykla – kokybiškai tenkinanti visuomenės poreikius ugdant mokinius, sauganti ir puoselėjanti kultūrinį paveldą, saugi, atvira, inovatyvi, demokratiškais principais besivadovaujanti institucija“* ir misija – *„...įgyvendinant švietimo politiką, teikti <...> išsilavinimą, atsižvelgiant į kiekvieno mokinio gebėjimus. Kurti saugią aplinką. Telkti geranorišką ir iniciatyvią bendruomenę“*. Progimnazijos vizija rengiama kolegialiai, diskutuojant bendruomenei. Kaip teigė Mokyklos tarybos, Mokyklos veiklos kokybės įsivertinimo grupės nariai, į siūlymus įsiklausoma, atsižvelgiama.
* Iš pokalbių su mokyklos bendruomene (Mokyklos taryba, VGK, Mokyklos veiklos kokybės įsivertinimo grupe, mokiniais) paaiškėjo, kad mokykla pasirengusi priimti beveik visus besimokančiuosius, nepaisant individualių mokymosi galimybių, kliūčių ir sunkumų. Mokyklos kultūra tam palanki – vyrauja nediskriminacinės nuostatos, reti patyčių atvejai, specialiųjų klasių mokiniai sėkmingai integruojami į bendras ugdymo(si) ir popamokines veiklas.
* Įtraukčiai palankią mokyklos kultūrą patvirtina ir NŠA atlikto tyrimo duomenys: teiginiui „*Mokytojams kiekvienas vaikas yra svarbus ir vertingas*“ pritarė apie 80 proc. apklausoje dalyvavusių 2–4 ir 5–8 kl. mokinių tėvų, teiginiui *„Mūsų mokykloje vadovai / mokytojai gerbia kiekvieną mokinį“* pritarė 100 proc. mokytojų, teiginiams *„Aš gerai sutariu su savo klasės auklėtoju / turiu gerų draugų“* vidutiniškai pritarė apie 95 proc. 5–8 kl. mokinių.

**Mokyklos veikla kryptinga, veiklos tobulinimo sprendimai pagrįsti:*** Progimnazijos vizija, misija ir filosofija („Dėmesys kiekvienam“)atitinka nacionalinę švietimo strategiją, ji nuosekliai realizuojama priimant įtraukiojo ugdymo kultūrai, politikai ir praktikai įtvirtinti būtinus sprendimus. Tai patvirtina ir NŠA atlikto tyrimo duomenys: teiginiui *„Mūsų mokykla siekia atsirinkti geriausius mokinius“* nepritarė 90 proc., o teiginiui *„Mokyklai svarbus kiekvienas vaikas ir kiekvienam suteikiama reikalinga pagalba“* pritarė 100 proc. apklausoje dalyvavusių mokytojų.
* Mokyklos veiklos tobulinimo sprendimai priimami atsižvelgiant į įsivertinimo išvadas, atlikus mokinių mokymosi pasiekimų, finansinių išteklių, vidinių ir išorinių veiksnių analizę. Rengiant Progimnazijos 2018–2022 m. strateginį planą, remiantis surinktais duomenimis, nustatyti šie tikslai ir uždaviniai:

*Sudaryti sąlygas mokinių mokymosi pažangai:**1. Gerinti pamokos kokybę, siekiant kiekvieno mokinio mokymosi pažangos. 2. Tobulinti edukacines aplinkas. 3. Didinti mokinių atsakomybę ir pareigą mokytis. 4. Gerinti specialiųjų poreikių ir gabių mokinių ugdymo kokybę pamokose, atsižvelgiant į jų reikmes.* *Mokyklos bendruomenės kultūros stiprinimas:**1. Nuosekliai įgyvendinti socialinių emocinių įgūdžių ugdymo programas. 2. Stiprinti mokyklos bendruomenės santykius.*Vertintojai pripažįsta, kad dauguma uždavinių atliepia įtraukiojo ugdymo nuostatas, o jų įgyvendinimas stiprina įtraukties kultūrą, politiką ir praktiką mokykloje.**Planai gyvi, jų įgyvendinimas tinkamai stebimas ir analizuojamas:*** Atlikę Progimnazijos 2018–2022 m. strateginio plano, veiklos ir ugdymo, Metodinės tarybos ir metodinių grupių planų analizę, vertintojai pastebėjo, kad daugeliu atvejų išlaikomas dėmesys numatytiems prioritetams, tikslams ir uždaviniams. Daugiau fragmentiškumo nustatyta nagrinėjant metodinių grupių veiklos planus. Nors mokyklos veikla orientuota į ugdomosios veiklos kokybės, inovatyvių ugdymo metodų taikymo, mokinio individualios pažangos vertinimo ir pan. klausimus, metodinės grupės dažnu atveju koncentruojasi į renginių, olimpiadų, konkursų organizavimą. Vertintojai atkreipia mokyklos vadovų ir mokytojų dėmesį į tai, kad būtent metodinės grupės, jų veikla yra arčiausiai pamokos ir mokinio, tad būtų racionalu užtikrinti deramą jų dėmesį sutartiems ugdymo, taip pat ir įtraukiojo, kokybės aspektams: tokiems kaip mokinio pažinimas, užduočių diferencijavimas, motyvuojantis grįžtamasis ryšys ir pan.
* Mokykloje kasmet atliekama detali strateginio plano ir metinių veiklos planų įgyvendinimo analizė, kurios metu paaiškėja ir yra įvardijama mokyklos daroma pažanga, pasiekti rezultatai, aptariami ne iki galo atlikti ir tęstini darbai. Tai suteikia visai bendruomenei aiškumo, stabilumo, stiprina planavimo prasmės suvokimą.

**Mokyklos ištekliai tinkamai paskirstomi, neblogai panaudojami:*** Mokyklos pateiktos pirminės informacijos ir pokalbio su progimnazijos direktore duomenimis, finansiniai ir materialieji ištekliai pakankami, jie racionaliai ir atsakingai naudojami įtraukiojo ugdymo sąlygoms sudaryti: šiuolaikinėms mokymo priemonėms įsigyti, mokytojų kompetencijų plėtotei užtikrinti, pažintinei veiklai organizuoti, mokinių pažangai skatinti ir kt. Veikla finansuojama iš trijų pagrindinių šaltinių: ugdymo, aplinkos (savivaldybės) lėšų ir lėšų, ŠMSM skiriamų specialiųjų klasių aprūpinimui. Finansinius išteklius papildo paramos ir projektų lėšos.
* Personalo politika sėkminga: iš pokalbių su direktore sužinota, kad mokykla operatyviai sprendžia iškylančias mokytojų trūkumo problemas – pritraukia jaunų specialistų, visiems pedagogams sudaro sąlygas tobulėti, planuoja sudaryti galimybes persikvalifikuoti ir pan. Vizito metu buvo laisvų darbo vietų, skirtų pagalbos specialistams ir mokytojo padėjėjams. Pastarųjų pritraukti sunku dėl itin žemo darbo užmokesčio.
* Mokyklos pastato būklė nebloga, vidaus ir lauko erdvės racionaliai panaudojamos ugdymo organizavimui – tam pritaikytos ne tik visos vidaus patalpos, bet ir mokyklos teritorija (įrengta lauko klasė, renovuotas stadionas). Vidaus patalpos kol kas nepritaikytos asmenims su judėjimo ar regos negalia.
* Ugdymo įstaigos informacinių technologijų infrastruktūra puikiai išvystyta. Visos klasės aprūpintos kompiuteriais, kameromis, mikrofonais, projektoriais ir kolonėlėmis. Mokinių ugdymui mokytojams yra skirti nešiojamieji kompiuteriai, mokiniams – planšetiniai kompiuteriai.

Nepaisant to, vertintojų stebėtose pamokose turimos mokymo priemonės ir kitos galimybės naudotos ribotai (viena iš priežasčių, kurią įvardijo pati mokykla, yra ta, kad pamokos vyko ne dalykų kabinetuose) – labiau naujai medžiagai pateikti nei patiems mokiniams mokytis. Panašiai situaciją vertina ir mokinai: NŠA vykdytos apklausos duomenimis, teiginiams *„Mokydamiesi mes dažnai naudojame kompiuterius, planšetes, telefonus ir kt.“*, *„Jei man kyla sunkumų, galiu bet kada pasinaudoti papildomomis priemonėmis...“* pritarė vidutiniškai apie 20 proc. apklausoje dalyvavusių 5–8 kl. mokinių.Iš pokalbių su bendruomenės nariais, dokumentų analizės, ugdomosios veiklos stebėjimo metu surinktų duomenų vertintojai daro išvadą, kad progimnazijos veikla pakankamai kryptinga, iš esmės atliepianti bendruomenės narių interesus, lūkesčius ir poreikius, kuriems realizuoti mokyklos bendruomenė turi tinkamų nuostatų ir reikiamų išteklių. |
| 1.2. Lyderystė, 3 lygis | **Lyderystė vertinama gerai, ir tai yra stiprusis mokyklos veiklos aspektas.****Lyderystė mokymuisi paveiki:*** Iš pokalbių su įstaigos bendruomene (administracija, VGK, Metodine taryba, Mokyklos veiklos kokybės įsivertinimo grupe) vertintojams paaiškėjo, kad progimnazijoje pastaraisiais metais formuojasi tam tikras lyderystės mokymuisi potencialas (teigiama linkme tai pasikeitė 2018–2022 metų strateginiu laikotarpiu). Lyderiams būdingais bruožais išsiskiriantys mokytojai tapo Metodinės tarybos, VGK ir kitų grupių nariais, projektų vadovais. Tinkamas lyderystės mokymuisi nuostatas demonstruoja direktorės pavaduotojos. Nepaisant turimos nedidelės vadybinės patirties (5 m. (su pertraukomis) ir 1 m.), jos yra drąsios, imlios, proaktyvios, atviros naujai patirčiai ir naujiems iššūkiams, susijusiems su įtraukiojo ugdymo politikos ir praktikos stiprinimu.
* Direktorė ir pavaduotojos inicijuoja mokytojų sėkmingų patirčių sklaidos renginius, kaupia mokytojų profesinio tobulėjimo faktus, duomenis, įrodymus (intranete turi ir mato kiekvieno mokytojo profesinio tobulėjimo *dosjė*), stebi, analizuoja ugdymo(si) procesą ir mokinių pasiekimus, refleksijai (savianalizei) kviečia ne tik mokytojus, bet ir mokinius bei jų tėvus (individualiai pažangai aptarti). Vertintojai konstatuoja, kad ugdymo proceso stebėsena ir toliau turėtų likti tarp prioritetinių vadybinių darbų, kad šioje ataskaitoje įvardytos veiklos tobulinimo rekomendacijos rastų atsaką kasdienėje mokytojų praktikoje, siekiant kiekvieno mokinio ugdymo(si) sėkmės.
* Pedagogų lyderystės įgūdžiai plėtojami ir, tikėtina, ateityje bus sėkmingai panaudojami – keturių mokytojų švietimo lyderystės magistrantūros studijas ISM Vadybos ir ekonomikos universitete finansuoja Vilniaus m. savivaldybė.

**Įsipareigojimas laikytis susitarimų tinkamas:*** Vizito metu paaiškėjo, kad mokyklos direktorė B. Rudzinskienė yra įsipareigojimo įstaigai, rūpestingumo ir atsakingumo pavyzdys – tai pokalbiuose patvirtino ir pavaduotojos, pabrėždamos direktorės išmintį, lankstumą ir profesionalumą. B. Rudzinskienė yra patyrusi vadovė, turinti daugiau kaip 30 metų vadybinės patirties, iš kurių 20 – vadovavimas Vilniaus Sausio 13-osios progimnazijai. Direktorė imasi tiesioginių veiksmų ir iniciatyvos, kad mokyklos strategija ir metiniai veiklos planai būtų įgyvendinti, kartu su pavaduotojomis giliai analizuoja, kaip sekasi tai daryti (kaip jau minėta, kasmet rengiamos išsamios planų įgyvendinimo analizės), savo atliktais darbais prisideda prie įstaigos pažangos*.*
* Progimnazijos direktorės2020 metų veiklos ataskaitoje pažymėta, kad ji yra įgyvendinusi daugiau darbų, nei buvo numatyta: *„Laimėtas iš ES struktūrinių fondų lėšų bendrai finansuojamas projektas (Nr. 09.2.1-ESFA-K-728-03-0039) „Savarankiškas žmogus – laimingas žmogus: pedagogų ir tėvų autoriteto svarba stiprinant vaikų skaitymo ir teksto suvokimo įgūdžius“; „Bendradarbiaujant su Vilniaus miesto savivaldybės Sporto skyriumi, atnaujintas progimnazijos sporto aikštynas“; „Organizuota 1–6 kl. didelių spec. ugdymosi poreikių turinčių mokinių „Smalsučių konferencija“; „Įrengta lauko klasė progimnazijos teritorijoje“*. Vertintojai pastebi, kad dauguma planuotų ir neplanuotų užduočių tiesiogiai siejasi su įtraukios mokyklos kultūros ir politikos kūrimu. Direktorės veikla įvertinta labai gerai.
* Mokyklos vadovų komanda yra palaikoma ir pripažįstama, ja pasitikima. Tai patvirtina ir NŠA vykdytos apklausos duomenys: pvz., teiginiui *„Mokyklos vadovai telkia mokyklos bendruomenę pokyčiams ugdymo srityje“* pasirinkdami atsakymus *„tikrai taip“* ir *„lyg ir taip“* pritarė 75 proc. 2–4 kl. mokinių tėvų̨, 97,4 proc. mokytojų. Teiginiams *„Mokytojai pasitiki mokyklos vadovais kaip partneriais“, „Mokyklos vadovai palaiko pedagogų profesinę refleksiją ir tobulėjimą“* ir *„Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“* pritarė 100 proc. apklausoje dalyvavusių pedagogų.

Iš pokalbių su bendruomenės nariais, dokumentų analizės, mokyklos veiklos procesų stebėjimo vertintojai daro išvadą, kad progimnazijos direktorė ir pavaduotojos, vadovaudamos mokyklai, remiasi pagarba, pasitikėjimu, prisiima atsakomybę už savo ir visos įstaigos atliktus darbus, skatina darbuotojų lyderystę, yra atviros idėjoms, pasiūlymams ir turi potencialo telkti įstaigos bendruomenę pokyčiams įgyvendinti.  |
| 1.3. Mokyklos savivalda, 3 lygis | **Mokyklos savivalda vertinama gerai.****Savivaldos ir valdymo skaidrumas ir atvirumas tinkamas, ir tai yra stiprusis mokyklos veiklos aspektas:*** Progimnazijos nuostatuose įtvirtinta, kad mokykloje veikia Progimnazijos taryba, Mokytojų taryba, Metodinė taryba, Mokinių taryba, klasių mokinių tėvų komitetai. Savivaldos atstovai renkami balsavimo būdu. Iš pokalbių su mokyklos bendruomene (Mokyklos taryba, Metodine taryba) paaiškėjo, kad mokinių tėvų atstovai gana aktyviai dalyvauja mokyklos savivaldoje ir kitose veiklose. Mokyklos taryba pakankamai aktyvi, iniciatyvi. Jos narių teigimu, tarybos susirinkimuose svarstomi veiklos planavimo, finansiniai, įsivertinimo, specialiųjų poreikių turinčių mokinių ugdymo klausimai, teikiami pasiūlymai mokyklos veiklai tobulinti. Pokalbyje Mokyklos tarybos nariai minėjo, kad progimnazija priima kiekvieną vaiką, nepriklausomai nuo jo gebėjimų ar negalių. Mokyklos tarybos narių iniciatyva tartasi ir rasti sprendimai skirti paramos lėšų kompiuteriams įsigyti, išvykoms bei olimpiadoms organizuoti. Iš pokalbio su Mokyklos taryba akivaizdu, kad 1,2 proc. paramos panaudojimas yra skaidrus ir tinkamas. Mokyklos tarybos nariai teigė, kad mokyklos ugdymo paslaugomis ir įsigytomis priemonėmis gali naudotis visi mokiniai, neskirstant jų pagal mokymosi pasiekimus.
* Aktyviai veikia Mokinių taryba, kurią sudaro klasių susirinkimų metu deleguoti 5–8 klasių mokiniai. Iš pokalbio su Mokinių tarybos nariais paaiškėjo, kad taryba organizuoja renginius, į veiklas įtraukia daugumą mokinių, stengiasi, kad jie daugiau bendrautų tarpusavyje ir padėtų vieni kitiems. Mokinių iniciatyvos ugdo bendruomeniškumą, atsakingumą ir lyderystę – mokiniai vedė ne vieną mokyklos renginį, inicijavo uniformų dėvėjimo tvarkos rengimą, ketvirtadienių filmų vakarus, dalyvavo Lietuvos moksleivių sąjungos renginiuose, susitikimuose, forumuose, organizuoja pagalbą vieni kitiems mokantis.
* Iš pokalbių su mokyklos bendruomene paaiškėjo, kad mokytojai, mokiniai ir jų tėvai mokykloje jaučiasi vertinami, jų nuomonė yra išklausoma. Išanalizavus Metodinės tarybos dokumentus, matyti, kad mokykloje kasmet inicijuojami mokytojų metodinės ir dalykinės patirties sklaidos renginiai – skaitomi pranešimai apie įvairių gebėjimų mokinių ugdymą metodinėse konferencijose, organizuojamos diskusijos metodinių grupių susirinkimuose, kuriuose dalyvauja dauguma metodinių grupių narių. Vertintojai pastebi, kad Metodinės tarybos formuojama ugdymo kokybės politika turėtų daryti didesnę įtaką ir metodinių grupių veiklai.
* Mokyklos administracija telkia bendruomenę bendram darbui, iniciatyvių ir atsakingų vadovų ir mokytojų dėka mokyklos veiklos vykdomos skaidriai ir atvirai.Iš direktoriaus 2020 m. veiklos ataskaitos paaiškėjo, kad, panaudojus bendruomenės reikmėms skirtas valandas, 90 proc. pedagogų aktyviai dalyvavo tobulinant mokyklos veiklą. Progimnazijoje įprasta su mokiniais, jų tėvais ir pedagogais kalbėtis apie mokinių įvairovę, pagarbą bei pagalbą kitam. Tai patvirtina NŠA atlikto tyrimo duomenys: 70,6 proc. mokinių pritaria teiginiui „*Mokytojai įdėmiai išklauso mano siūlomas idėjas“*.

**Savivaldos sprendimai yra pagrįsti ir paveikūs:** * Iš pokalbių su mokyklos bendruomene (administracija, VGK, Metodine taryba, mokyklos veiklos įsivertinimo grupe) vertintojams paaiškėjo, kad progimnazijos mokytojai, administracija, pagalbos mokiniui specialistai supranta įsivertinimo svarbą, yra susipažinę su šios veiklos rezultatais, į kuriuos atsižvelgiama rengiant metinį progimnazijos veiklos planą, ugdymo planą, kitus dokumentus, priimant susitarimus.
* Direktoriaus pavaduotojos ugdymui pokalbyje teigė, kad apie progimnazijos veiklos kokybę ir tobulinimo poreikį sprendžiama ne tik iš įsivertinimo metu atliktų apklausų, bet ir iš NMPP rezultatų, stebėtų pamokų protokolų, mokinių pažangumo, lankomumo, užimtumo, mokinių poreikių ir jų tenkinimo analizės. Progimnazijos bendruomenė nuolat apmąsto, ką galima tobulinti, siekiant kiekvieno mokinio pažangos, sprendimai priimami vadovaujantis susitarimais, kurie tampa veiklos tobulinimo prielaidomis.
* Progimnazijos direktorės 2020 metų veiklos ataskaitoje pažymėta, kad mokykloje buvo „<...>*susitarta dėl SUP pastebėjimo ir įvertinimo procedūrų bei eiliškumo“*. *Taip užtikrinamas savalaikis SUP įvertinimas ir pagalbos suteikimas mokiniams, patiriantiems mokymosi sunkumų*“. Mokyklos pateiktos pirminės ataskaitos duomenimis, progimnazijos bendruomenė susitarė dėl specialiųjų klasių įsteigimo, kur tinkamas ugdymo turinio pritaikymas / individualizavimas lėmė gerus ugdymosi rezultatus. Direktoriaus 2020 m. veiklos ataskaitoje fiksuotas teigiamas susitarimo rezultatas: „<...>*Vyksta dalykų mokytojų ir tėvų ugdymo kokybės aptarimas šiose klasėse. Tėvai patenkinti individualia mokinių pažanga*“.

 Iš pokalbių su įvairiomis bendruomenės grupėmis ir mokyklos administracija, dokumentų analizės, vertintojai daro išvadą, kad mokyklos savivaldos sprendimai yra pagrįsti ir paveikūs, keičiantys mokyklos gyvenimą. |
| 1.4. Veikimas kartu, 3 lygis | **Veikimas kartu vertinamas gerai.****Bendradarbiavimo kultūra tinkama:*** Progimnazija siekia, kad mokiniai, mokytojai, pagalbos mokiniui specialistai, aptarnaujantis personalas būtų aktyvūs bendruomenės nariai, bendrautų ir bendradarbiautų. Šį siekį deklaruoja ir įstaigos puoselėjamos vertybės, kurios nurodytos strateginiame plane: *„Bendruomeniškumas, asmeninė pažanga, pilietiškumas ir tautinio paveldo puoselėjimas“.*
* Iš pokalbių su mokyklos bendruomene paaiškėjo, kad mokyklos personalas (mokytojai, pagalbos mokiniui specialistai, aptarnaujantis personalas) laiko save viena komanda, siekiančia bendrų tikslų.Progimnazijos bendruomenėje santykiai grindžiami geranoriškumu ir kolegialia pagalba, o veikla – komandiniu darbu. Mokytojai metodinėse grupėse dalijasi patirtimi iš kvalifikacijos tobulinimo renginių, drauge analizuoja švietimą reglamentuojančius dokumentus, aptaria mokinių pažangos rezultatus, kartu planuoja ugdymo proceso pokyčius. Pokalbyje Metodinės tarybos nariai minėjo, kad mokytojai gana sėkmingai bendradarbiauja su pagalbos mokiniui specialistais rengiant individualizuotas ar pritaikytas programas, vertinimo užduotis SUP turintiems mokiniams. Įvairioms veikloms vykdyti suburiamos darbo grupės. Darbo grupių nariai bendradarbiauja rengdami progimnazijos veiklos ir ugdymo planus, skirstydami išteklius, lėšas mokymo priemonėms įsigyti, organizuodami renginius, akcijas, išvykas, projektines veiklas. NŠA atlikto tyrimo duomenimis, dauguma (64,8 proc.) progimnazijos mokytojų pritaria teiginiui *„Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“*.
* Mokyklos pateiktos pirminės informacijos duomenimis, visi progimnazijos darbuotojai (įskaitant aptarnaujantį personalą) dalyvavo prevencinės programos diegimo mokymuose kartu su VšĮ „Vaikų linija“ ir švedų organizacija FRIENDS, geba atpažinti patyčias, padėti kurti saugią mokyklos aplinką.Progimnazijos direktoriaus 2020 metų veiklos ataskaitos duomenimis, 91,3 proc. mokytojų yra įsitikinę, kad darbas, siekiant įgyvendinti smurto ir patyčių prevenciją bei sukurti saugią aplinką progimnazijoje, atliekamas aktyviai ir apima visas progimnazijos veiklos sritis.

**Kolegialus mokymasis paveikus:*** Išanalizavus progimnazijos 2019 ir 2020 m. strateginių bei veiklos planų įgyvendinimo ataskaitas, matyti, kad mokytojai dalijasi gerąja patirtimi kolegialaus grįžtamojo ryšio projekte „Besimokantys mokytojai – besimokantys mokiniai“ – 93 proc. stebėjo po 1–2 kolegų pamokas, jas aptarė metodinėse grupėse ir Mokytojų tarybos posėdžiuose. Progimnazijos direktoriaus 2020 m. veiklos ataskaitoje pateikti duomenys rodo, kad pedagogai dalijosi gerąja patirtimi vesdami seminarus, skaitydami pranešimus šalies renginiuose specialiųjų ugdymosi poreikių turinčių mokinių ugdymo klausimais: „*Tėvų vaidmuo organizuojant specialiojo ugdymo procesą*“, „*Darbas su specialiųjų ugdymo(si) poreikių turinčiais vaikais: ugdymo metodai, klasės aplinkos pritaikymas, teigiamo elgesio skatinimas*“, „*Įtraukiojo ugdymo organizavimas vadovaujantis vertybinėmis nuostatomis*“, „*Socialinis emocinis ugdymas*“, „*Emocinis mokinių atsparumas*“, „*Ką gali mokytojas*?“, „*Emocinio intelekto ir socialinių kompetencijų ugdymas – tai emocinio atsparumo pagrindas*“.
* Pokalbyje su Metodinės tarybos nariais išaiškėjo, kad karantino metu kolegialiai dirbdami mokytojai greitai įvaldė naujas kompiuterines programas ir sklandžiai perėjo prie nuotolinio mokymo, be to, organizavo „Patirčių dieną“, kurios metu kiekvienas mokytojas dalijosi gerąja patirtimi ir atradimais šioje srityje. 100 proc. mokytojų karantino metu patobulino savo skaitmeninį raštingumą. Pokalbyje VGK nariai minėjo, kad mokytojai tarpusavyje ir kartu su pagalbos mokiniui specialistais bendradarbiauja aptardami mokomosios medžiagos parinkimą atsižvelgiant į kiekvieno mokinio gebėjimus, aptardami jų pastangas bei pažangą, ugdymo ypatumus. Dalis mokytojų dalijasi informacija ir patirtimi panaudodami skaitmenines mokymo(si) priemones, publikuodami straipsnius spaudoje, socialiniuose tinkluose.
* Išanalizavus Metodinės tarybos ir metodinių grupių planus, nustatyta, kad metodinių grupių veiklos ne visada dera su Metodinės tarybos išsikeltais tikslais ir uždaviniais: kaip jau šioje ataskaitoje minėta, didžiąją metodinių grupių veiklos dalį sudaro olimpiadų, konkursų, renginių organizavimas, stokojama mokytojų profesinio tobulėjimo, didaktikos, metodikos, mokinių pažangos ir pasiekimų klausimų analizės, gilesnio sėkmingų patirčių ir jų diegimo praktikoje aptarimo.

 Iš pokalbių su bendruomenės nariais, dokumentų analizės vertintojai daro išvadą, kad bendradarbiavimo kultūra progimnazijoje yra paveiki, kurianti pasitikėjimą visais bendruomenės nariais, padedanti įgyvendinti tinkamą mokyklos valdymą, o kolegialus mokymasis skatina profesinę tarpusavio paramos kultūrą ir telkia pedagogus komandiniam darbui.  |
| 1.5.Bendradarbiavimas su tėvais / globėjais, 3 lygis | **Bendradarbiavimas su tėvais / globėjais vertinamas gerai.****Pažinimas ir sąveika paveikūs:*** Mokyklos pateiktos pirminės informacijos duomenimis, siekiant ugdymo kokybės, nustatytas vienas iš administracijos darbo prioritetų – *dėmesys bendruomeniškumui, pozityvaus mikroklimato kūrimui, padedančiam sėkmingam mokinių, jų tėvų ir pedagogų bendradarbiavimui*. Pokalbyje Mokyklos tarybos nariai minėjo, kad tėvai ir mokytojai gerai sutaria, susirinkimų metu vyksta diskusijos, mokytojai ir administracija atsižvelgia į tėvų prašymus ir pastabas. Tai patvirtina ir NŠA atlikto tyrimo duomenys: 70,2 proc. tėvų pritaria teiginiui „*Tėvai mokykloje jaučiasi laukiami“.* Apie mokyklos veiklą tėvai informuojami progimnazijos interneto svetainėje (http://www.sausio13.vilnius.lm.lt/), „Facebook“ paskyroje, elektroniniame dienyne (TAMO), susirinkimų metu*.*
* Pokalbiuose mokyklos administracija ir mokytojai teigė, kad viena iš sėkmingo bendradarbiavimo sąlygų – jo formų įvairovė. Progimnazijoje taikomos įvairios bendradarbiavimo su tėvais formos: klasių vadovai nuolat konsultuoja tėvus ir mokinius individualiai (tam numatyta viena konsultacinė valanda per mėnesį), mokinio, turinčio nepatenkinamų pusmečio vertinimų, sunkumams aptarti organizuojami trišaliai susitikimai (mokytojo, tėvų, mokinio), tariamasi dėl pagalbos pobūdžio ir jos teikimo galimybių; organizuojami 2–3 tėvų susirinkimai klasėse per mokslo metus; esant poreikiui, dalykų mokytojai organizuoja individualias konsultacijas; prireikus tėvai kartu su vaikais kviečiami pokalbio į VGK posėdį.
* Didėjant tėvų pagalbos ir partnerystės poreikiui, daugėja ir mokytojų, kurie noriai priima tėvus kaip lygiaverčius partnerius vaiko ugdymo(si) procese. Tokiai praktikai skatinti buvo organizuotas 1–8 klasių mokinių tėvų forumas „Vaiko asmeninė pažanga. Kaip galime daryti įtaką vaiko atsakomybei ir norui mokytis?“. Forumo metu tėvams buvo sudaryta galimybė pagilinti vaiko pažinimo kompetenciją. Mokytojai pabrėžė, kad forumas buvo naudingas, nes pagerėjo asmeninė dalies mokinių pažanga. Plėtojant sėkmingą patirtį, progimnazijoje numatyta 2021–2022 m. m. tėvams organizuoti seminarus apie tėvų pagalbą vaikui siekiant asmeninės pažangos, atsižvelgiant į jo poreikius ir gebėjimus, tėvų švietimo renginį apie toleranciją skirtybėms ir įvairių poreikių vaikų įtraukimą į bendruomenę bei ugdymo procesą.
* Progimnazijoje tariamasi su tėvais / globėjais dėl socialinės, psichologinės pagalbos poreikio mokiniams, sudaromos galimybės tėvams geriau pažinti vaiko poreikius ir mokytis juos tenkinti. Pokalbyje VGK nariai minėjo, kad tėvams tinkamu laiku (1–2 kartus per metus) organizuojami visuotiniai tėvų susirinkimai, kurių metu tikslingai integruojamas pedagoginis tėvų švietimas, skaitomos paskaitos aktualiomis ugdymo ir mokinių elgesio, saugumo užtikrinimo temomis, tėvai kviečiami apsilankyti pamokose, elektroninis dienynas užtikrina operatyvų kasdienės informacijos apie mokinį pateikimą tėvams. Pagalbos mokiniui specialistai nuolat atnaujina informaciją tėvams ir mokiniams skirtame stende „Socialinė ir psichologinė pagalba“.

**Į(si)traukimas vidutiniškas:** * Pokalbyje Mokyklos tarybos nariai minėjo, kad tėvams įsitraukimas svarbus, nes jie gali daugiau sužinoti apie vaiko pasiekimus, elgesį, veiklą ir padėti jam sėkmingai mokytis. Progimnazijoje organizuojamos Karjeros dienos „Šok į tėvų klumpes“ metu tėvai veda pamokas, pasakodami apie savo profesijas, vyksta renginiai, į kuriuos kviečiami įsitraukti tėvai (Bendruomenės diena, Šeimų šventė, Sausio 13-osios minėjimas), dalis tėvų dalyvauja progimnazijos savivaldoje (tėvų atstovai yra Mokyklos tarybos nariai, klasėse veikia tėvų komitetai). Mokyklos tarybos nariai minėjo, kad dalis tėvų teikė siūlymų dėl ugdymo(si) proceso aprūpinimo, prisidėjo prie progimnazijos ugdymosi aplinkos kūrimo: panaudojant paramos lėšas buvo atnaujinta pirmosios klasės patalpa, nupirktas inventorius (keramikos degimo krosnis, sintezatorius). Iš pokalbio su VGK nariais paaiškėjo, kad progimnazijoje skatinama savanoriška tėvų pagalba, yra sutarta organizuoti bent vieną kiekvienos klasės bendruomenės renginį per mokslo metus kartu su tėvais, kiekvienais metais vyksta visos progimnazijos bendruomenės renginys, kurio metu pristatomos progimnazijos metų veiklos, apdovanojami mokiniai ir tėvai už nuopelnus mokyklai. Pokalbyje tėvų atstovai pripažino, kad įtraukiant tėvus į mokyklos gyvenimą iniciatyvą rodo mokykla, minėjo, kad jie patys galėtų būti aktyvesni, ne tik laukti informacijos ir kvietimo iš mokytojų.
* Progimnazijos direktoriaus 2020 metų veiklos ataskaitos duomenimis, dalis tėvų įsitraukė į Europos socialinio fondo agentūros finansuojamą projektą „Savarankiškas žmogus – laimingas žmogus: pedagogų ir tėvų autoriteto svarba stiprinant vaikų skaitymo ir teksto suvokimo įgūdžius“, patyčių prevencinę programą FRIENDS. Mokyklos pateiktos pirminės informacijos duomenimis, praeitais metais progimnazija susidūrė su dalies tėvų abejingumu sprendžiant mokinių lankomumo problemas. Pokalbyje progimnazijos direktorė minėjo, kad mokyklos gyvenime dažniau dalyvauja žemesniųjų klasių mokinių tėvai, dalis tėvų nesidomi vaikų pasiekimais, manydami, kad tai tik pedagogų rūpestis, dėl atsakomybės įgūdžių stokos nėra suinteresuoti tokiu bendradarbiavimu, kokio siekia progimnazija. Šiuos duomenis patvirtina ir NŠA atliktos apklausos duomenys: į tėvams pateiktą klausimyną atsakė tik dalis respondentų.

 Iš pokalbių su bendruomenės nariais, dokumentų analizės, vertintojai daro išvadą, kad bendradarbiavimas progimnazijoje atliepia bendruomenės narių interesus, lūkesčius ir poreikius, kuriems realizuoti mokyklos bendruomenė turi tinkamų nuostatų. Taikomos tėvų į(si)traukimo į mokyklos veiklą formos iš dalies prisideda prie kiekvieno mokinio ugdymo(si) sėkmės.  |
| 1.6. Mokyklos tinklaveika, 3 lygis | **Mokyklos tinklaveika vertinama gerai, ir tai yra stiprusis mokyklos veiklos aspektas.****Atvirumas tinkamas:*** Iš pokalbių su Metodinės tarybos nariais, progimnazijos administracijos atstovais vertintojai sužinojo, kad mokykla kuria ir palaiko prasmingus socialinius ryšius. Socialinių partnerių gausa padeda progimnazijai kurti kiekvieno mokinio skirtingus poreikius atliepiančias veiklas, organizuoti jiems patrauklų ugdymo(si) procesą, pvz., vasaros stovyklas, karjeros ugdymo dienas, prevencinius užsiėmimus, netradicinio ugdymo pamokas. Švietimo įstaiga bendradarbiauja su Lazdynų seniūnijos, Vilniaus bei kitų savivaldybių mokyklomis, Vytauto Didžiojo universiteto Švietimo akademija, Vilniaus miesto psichologine pedagogine tarnyba, Vilniaus miesto 5-uoju policijos komisariatu, krašto apsaugos sistemos institucijomis, Šv. Jono Bosko parapijos bendruomene, Vilniaus Karoliniškių muzikos mokykla, VšĮ „Vaikų linija“, Vilniaus visuomenės sveikatos biuru, Specialiosios pedagogikos ir psichologijos centru, daug metų draugauja su Vokietijos Erfurto valstybine integruota bendrojo lavinimo mokykla „Johannesplatz“.
* Progimnazija, bendradarbiaudama su išorės partneriais mokinių ugdymo, patyčių prevencijos ir kitais aktualiais klausimais, įvairiapusiškai ir sėkmingai įvairina formalųjį ugdymą. Mokyklos pateiktos pirminės informacijos duomenimis, išanalizavę progimnazijos 2019 m. bei 2020 m. veiklos planų įgyvendinimo ataskaitas, vertintojai išsiaiškino, kad, bendradarbiaujant su socialiniais partneriais, progimnazijoje įgyvendinamos socialinio emocinio ugdymo programos („Zipio draugai“, „Obuolio draugai“, „Įveikiame kartu“, „Taiki mokykla“), nuo 2017-ųjų metų kartu su VšĮ „Vaikų linija“ įdiegta ir sėkmingai įgyvendinama Švedijos organizacijos „Friends“ patyčių prevencijos programa, įgyvendinant projektą „Erasmus+“ KA229 „Click on e-CLIL“, bendradarbiaujama su projekto partneriais iš Rumunijos, Ispanijos bei Portugalijos. Pokalbyje direktoriaus pavaduotoja ugdymui minėjo, kad progimnazija palaiko ryšius su ilgalaikiu socialiniu partneriu – „Transparency international“ Lietuvos skyriumi, yra „Sąžiningumo mokyklų tinklo“ narė. Vykdydama studentų praktiką ir tobulindama mokytojų kvalifikaciją, mokykla bendradarbiauja su Vytauto Didžiojo universiteto Švietimo akademija, Mykolo Romerio, Vilniaus universitetais ir Vilniaus universiteto Šiaulių akademija.
* Pokalbyje progimnazijos direktorė minėjo, kad gyventojai domisi progimnazijos veikla: Lazdynų bendrijos „Bočiai“ nariai įsitraukę į bendrus projektus, dalyvauja Bendruomenės šventėje. Tai patvirtina NŠA apklausos duomenys: teiginiui *„Vietos / mikrorajono bendruomenė yra aktyvi mokyklos gyvenime“* pritarė 78,8 proc. mokyklos mokytojų.

**Prasmingumas paveikus:** * Prasminga progimnazijos tinklaveika padeda kompleksiškai siekti užsibrėžtų tikslų, pvz., tarptautinis bendradarbiavimas ugdo ne tik bendrąsias, bet ir dalykines mokinių kompetencijas. Mokyklos 2020 metų veiklos plano įgyvendinimo ataskaitos duomenimis, „Erasmus+“ projekto „Click on e-CLIL“ metu įvyko 8 integruotos pamokos, taikant CLIL (*Content and Language Integrated Learning*) and TELL (*Technology Enhanced Learning*) metodiką. Pamokų metu buvo sudarytos sąlygos kūrybingumo, pažinimo kompetencijoms ugdyti, suteiktos galimybės originaliai išreikšti ir įgyvendinti idėjas. 4–8 klasių 37 mokiniai užsiregistravo portale „eTwinning“ ir šioje platformoje bendrauja su 106 vaikais iš Europos šalių partnerių. Mokinių atlikti kūrybiniai darbai kiekvieną mėnesį keliami į el. portalą. Bendradarbiaujant su projekto partneriais, buvo sukurtas ir išleistas lankstinukas „My Ideal School“, šiuo metu pradėtas vykdyti kūrybinis darbas „My Ideal Country“. Progimnazijoje vykdomų veiklų prasmingumą patvirtina ir NŠA atlikto tyrimo duomenys: 91,9 proc. mokytojų pritaria teiginiui *„Mūsų mokykloje kiekvienas vaikas atranda sritį, kurioje jam sekasi“.*
* Vienas iš progimnazijos 2021 m. veiklos plano prioritetų – *„Bendradarbiaujančios ir tolerantiškos progimnazijos bendruomenės kūrimas“.* Į sėkmingai vykdomą patyčių prevencinę programą „Friends“ įtraukti visi progimnazijos mokiniai. Pokalbyje direktoriaus pavaduotoja ugdymui minėjo, kad specialiuose mokymuose ir programos įgyvendinimo aptarimuose dalyvauja ne mažiau kaip 90 proc. mokytojų ir kitų progimnazijos darbuotojų, visiems tėvams teikiama informacija apie programos įgyvendinimą ir jie kviečiami į ją įsitraukti. Pokalbyje VGK nariai minėjo, kad progimnazija, aktyviai bendradarbiaudama su Vilniaus pedagogine psichologine tarnyba, vykdo prasmingą specialųjį ugdymą, sėkmingai integruoja specialiųjų ugdymosi poreikių turinčius mokinius į mokyklos bendruomenę.

Progimnazijos mokiniams sudaroma prasmingų galimybių mokytis įvairiose erdvėse (miesto bibliotekose, muziejuose, planetariume, parkuose, progimnazijos lauko klasėje). Kalbinti 7 kl. mokiniai dalijosi įspūdžiais apie neseniai vykusią tyrėjų dieną progimnazijoje, kai 7–8 klasių mokiniai į gimnaziją atvykusiame infobuse susipažino su inžinerinės pramonės profesijomis, mokymosi, praktikos ir karjeros galimybėmis. 1–8 klasių mokiniai atliko tyrimus gamtoje, dalyvavo edukaciniuose renginiuose ,,Robotai teatre ir kine“, „Užfiksuota šviesa-chemija ir fotografija“, „Spalvų kodas“, „Stebuklų laboratorija“, „Meno geometrija“, lankėsi planetariume, V. Kasiulio muziejuje, septintokai vyko į ekskursiją po termofikacinę elektrinę. Tai patvirtina ir NŠA atlikto tyrimo duomenys: 72,2 proc. mokytojų pritaria teiginiui *„Mokykloje įprasta, kad pamokose dalyvauja įdomūs, aktualią mokymosi temai patirtį turintys žmonės“*. Informacija apie progimnazijoje vykdomas veiklas, renginius, akcijas nuolat pateikiama interneto svetainėje, „Facebook“ paskyroje. Iš pokalbių su bendruomenės nariais, administracija, dokumentų analizės vertintojai daro išvadą, kad progimnazija tinkamai pasirenka socialinius partnerius mokinių bendrosioms ir dalykinėms kompetencijoms ugdyti(s). Bendradarbiavimas su vietos bendruomene, socialiniais partneriais sudaro puikias galimybes plėtoti formalųjį ir neformalųjį švietimą, mokinių individualius gebėjimus, ugdo mokinių lyderystę, sudaro tinkamas sąlygas jiems įsitraukti į mokymąsi. |
| 1.7. Kompetencija, 3 lygis | **Mokytojų kompetencija vertinama gerai.** **Profesionalumas** **tinkamas:** * Mokyklos pateiktos pirminės informacijos formoje teigiama, kad *„progimnazijoje sutelkta motyvuota pedagogų bendruomenė, dirba kvalifikuoti ir atsakingi mokytojai“*:1 mokytojas, turintis eksperto kvalifikacinę kategoriją, 8 mokytojai metodininkai, 28 vyresnieji mokytojai, 17 mokytojų, dauguma pastarųjų – jauni specialistai. ŠVIS duomenimis, dauguma progimnazijos mokytojų (58 proc.) turi 15 m. ir didesnį pedagoginio darbo stažą. Progimnazijos direktoriaus 2018 m. spalio 9 d. įsakymu Nr. V-394 (1.3) patvirtintos darbo tvarkos taisyklės, kuriose apibrėžti reikalavimai pedagogų darbo etikai. Vizito metu stebėtas pagarbus, etiškas mokytojų bendravimas ir bendradarbiavimas. Vertintojai pamokose fiksavo gerą mikroklimatą, stebėjo pagarbius mokinių ir mokytojų santykius.
* Progimnazijos mokytojai išmano savo dėstomus dalykus, domisi šiuolaikinio ugdymo kaitos tendencijomis, inovacijomis, bando jas taikyti savo darbe. Išanalizavus stebėtų pamokų protokolus, matyti, kad 10,2 proc. mokytojų organizavo pamokas šiuolaikiškai (visi mokiniai įsitraukę į aktyvų mokymąsi, sudaryta galimybė pasirinkti norimo sudėtingumo užduotis ir pan.), 26,5 proc. mokytojų bandė dirbti šiuolaikiškai, 63,2 proc. mokytojų organizavo tradicinę pamoką. Pagirtina, kad vizito metu dauguma mokytojų atsižvelgė į vertintojų pateiktas pastabas, stengėsi dirbti kuo geriau. Tai įrodo stebėtų pamokų vertinimo vidurkiai: pirmą dieną bendras stebėtų pamokų vidurkis buvo 2,47, antrą – 2,57, trečią – 2,58, ketvirtą – 2,79, penktą – 3,2. 46 stebėtų pamokų ir atskirų aspektų vertinimo vidurkiai rodo, kad mokytojų turima kvalifikacinė kategorija dažnu atveju koreliuoja su pamokos kokybės vertinimu.
* Mokyklos pateiktos pirminės informacijos duomenimis, progimnazija „*2020–2021 m. kvalifikacijos tobulinimui teikė šiuos prioritetus: kompetencijų tobulinimas įgyvendinant šiuolaikinį ugdymo / mokymo turinį: skaitmeninio raštingumo tobulinimas, skaitymo gebėjimų ugdymas visose ugdymo srityse, kompetencijų, reikalingų veiksmingai ugdyti skirtingų ugdymosi poreikių turinčius mokinius, tobulinimas: bendradarbiavimo gebėjimų, reikalingų ugdyti ir teikti švietimo pagalbą ir paslaugas, tobulinimas, vadovavimo ir lyderystės ugdymo procesui švietimo įstaigoje kompetencijų tobulinimas: mokyklos bendruomenės telkimas įgyvendinant įtraukties principą švietime. Lyderystės ugdymui ir mokymui(si) stiprinimas“.* Pokalbyje Metodinės tarybos nariai minėjo, kad besikeičiantis mokytojo vaidmuo reikalauja naujų kompetencijų įgijimo, pvz., kaip taikyti savarankiškumą ir bendradarbiavimą skatinančius mokymo(si) metodus, į aktyvų mokymąsi įtraukti kiekvieną mokinį. Progimnazijos mokytojai kryptingai tobulino savo gebėjimus seminaruose „Specialiųjų poreikių mokinių ugdymas. Tėvų įtrauktis“, „Socialinių įgūdžių gerinimas ir palaikymas, įtraukusis ugdymas“, „Įtrauki Lietuvos mokykla. Misija įmanoma“.

 Iš pokalbių su bendruomenės nariais, dokumentų analizės, ugdomosios veiklos stebėjimo metu surinktų duomenų vertintojai daro išvadą, kad progimnazijos mokytojai nusiteikę tobulėti, turi idėjų, stengiasi kvalifikacijos tobulinimo renginiuose įgytas ar sustiprintas kompetencijas taikyti ugdymo procese.  |
| 1.8. Nuolatinis profesinis tobulėjimas, 3 lygis | **Nuolatinis profesinis tobulėjimas vertinamas gerai.****Reiklumas sau** **tinkamas.** * Iš pokalbių su mokytojais, administracija, Metodinės tarybos bei VGK nariais sužinota, kad progimnazijos bendruomenė profesinį tobulėjimą planuoja atsižvelgdama į kasmet mokykloje vykdomą veiklos įsivertinimą, kurio metu atliekama stipriųjų bei tobulintinų veiklos sričių analizė (SSGG). Progimnazijoje numatyta kas dvejus metus organizuoti ne mažiau kaip vieną seminarą visiems pedagogams darbo su specialiųjų ugdymosi poreikių turinčiais mokiniais klausimais. 2020–2021 m. m. kiekvienas progimnazijos pedagogas kvalifikaciją tobulino daugiau nei 5 dienas. 2020–2021 m. m. mokyklos bendruomenei organizuoti mokymai „Grįžtamojo ryšio vertybės“, „Įkvėpkime gyvybes į savo vertybes“, „Efektyvios ugdymo metodikos ugdant individualių poreikių turinčius mokinius“, „Mokinių netinkamo elgesio valdymas“. Ruošdamiesi nuotoliniam mokymui ir jį įgyvendindami, progimnazijos mokytojai tobulino dalykines kompetencijas mokymuose: „Nuotolinis mokymas(is). Kaip dirbti *Eduka* klasėje asinchroniniu laiku“, „Nuotolinis mokymas(is). Kaip dirbti *Eduka* klasėje realiuoju laiku“, „*Moodle* platforma“, „EMA startas: nuo registracijos iki rezultatų analizės“, „Nuotolinis mokymas. Kaip pasirengti ir kokias priemones pasitelkti į pagalbą?“.
* Mokytojų metų veiklos rezultatai sistemingai aptariami, numatant asmeninio tobulėjimo kryptis ir galimybes. Kiekvienais mokslo metais mokytojai pildo pedagogo metinę veiklos ataskaitą, kurioje analizuoja savo vestas pamokas (integruojant programas, vestas IT kabinete ir kitose edukacinėse erdvėse, administracijos ir / ar kolegų stebėtas pamokas), pokalbius su tėvais dėl mokinio pasiekimų, tėvų vestas pamokas, mokinių dalyvavimą konkursuose, olimpiadose, varžybose, rengtus projektus, organizuotus renginius mokykloje ir už jos ribų. Analizuojama asmeninė mokytojo pedagoginė ar metodinė veikla, patirties pasidalijimas su kolegomis, dalyvavimas kvalifikacijos kėlimo renginiuose. Pokalbyje Metodinės tarybos nariai minėjo, kad kvalifikacijos tobulinimą planuoja atsižvelgdami į mokyklos kvalifikacijos kėlimo prioritetus ir individualų poreikį, kurį lemia įsivertinimo / savianalizės rezultatai.

**Atkaklumas ir nuoseklumas potencialus:*** Viena iš Metodinės tarybos funkcijų – inicijuoti pedagogikos naujovių diegimą progimnazijoje bei gerosios patirties sklaidą. Pokalbiuose mokyklos bendruomenės nariai pateikė pavienių tokios veiklos pavyzdžių: mokytoja Lina Zajančkauskienė respublikinėje pedagogų metodinėje-praktinėje konferencijoje „Inovatyvaus ugdymosi galimybės ir iššūkiai, dirbant su specialiųjų ugdymosi poreikių turinčiais vaikais“ skaitė pranešimą, organizavo respublikinį programavimo ir techninės kūrybos konkursą „Žiema su micro:bit“. Vyresnioji spec. pedagogė Aurelija Vainoriūtė respublikinėje metodinėje konferencijoje „Pažindami vaiką – pažįstame save. Padėdami vaikui – padedame sau“ skaitė pranešimą tema „Darbas su specialiųjų ugdymo(si) poreikių turinčiais vaikais: ugdymo(si) metodai, klasės aplinkos pritaikymas, teigiamo elgesio skatinimas“. Vyresnioji spec. pedagogė Eglė Jakubkienė vedė nacionalinio projekto „Lyderių laikas 3“ mokymus „Įtraukiojo ugdymo organizavimas vadovaujantis vertybinėmis nuostatomis“, aplinkosauginio švietimo seminare „Kartu už darnią aplinką“ skaitė pranešimą „Patyriminis ugdymas gamtinėje aplinkoje“.
* Bendru progimnazijos mokytojų sutarimu, 2021–2022 m. m. pradėtas diegti skaitmeninis mokinių asmeninės pažangos įsivertinimo įrankis „Moodle“ aplinkoje.
* Iš pokalbio su VGK nariais vertintojai nustatė, kad mokytojų tobulinamasis yra nuolatinis procesas. Kasmet organizuojamas mokymasis vieniems iš kitų – mokytojai stebi ir aptaria kolegų vestas pamokas, dalijasi patirtimi. 2020–2021 m. m. 40 proc. mokytojų stebėjo kolegų pamokas. Tai patvirtina NŠA apklausos duomenys: teiginiui *„Mokykloje įprasta stebėti kitų kolegų pamokas“* pritaria 89,7 mokytojų. Mokyklos dokumentų ir VGK narių pateikta informacija rodo, kad progimnazijoje susitarta 2021 metais ypatingą dėmesį skirti mokytojų skaitmeninio raštingumo kompetencijai tobulinti ir pamokos, orientuotos į kiekvieno mokinio sėkmę, modeliui tobulinti. Tačiau, kaip jau minėta, vertinimo savaitę vyravo tradicinės pamokos (63 proc.), 12 pamokų (26,1 proc.) buvo bandoma dirbti šiuolaikiškai, 5 pamokose (10,9 proc.) mokytojai dirbo šiuolaikiškai.

Iš pokalbių su bendruomenės nariais, dokumentų analizės, išorės vertinimo metu surinktų duomenų vertintojai daro išvadą, kad progimnazijos mokytojai nusiteikę tobulėti, geba įvertinti naują ugdymo(si) situaciją, tad kolegų pamokų stebėjimą galėtų panaudoti pamokos kokybės analizei, kuri turėtų platesnį poveikį mokinių įtraukčiai ir asmeniniams pasiekimams. |
| ***Stiprieji vertinamos srities veiklos aspektai***  | * Progimnazijos bendruomenę įgalinanti ir telkianti lyderystė.
* Skaidrūs, nuomonių, požiūrių ir patirčių įvairovei atviri mokyklos valdymas ir savivalda.
* Prasminga, įvairių poreikių turinčių mokinių ugdymosi galimybes praturtinanti progimnazijos tinklaveika.
 |
| ***Tobulintini vertinamos srities veiklos aspektai***  | Metodinės tarybos ir metodinių grupių veiklos kryptingumas, kuriant ir palaikant įtraukios mokyklos kultūros ir praktikos nuostatas.  |
| ***Vertinamos srities rekomendacijos*** | Nors sritis ir visi jos rodikliai vertinami gerai, vertintojų komanda išskyrė keletą aspektų, kuriuos rekomenduoja toliau stiprinti ir plėtoti:1. Siekti aiškaus mokyklos tikslų ir uždavinių įgyvendinimo kryptingumo visais lygmenimis, užtikrinant numatytų pokyčių, susijusių su ugdymo kokybės gerinimu, realizavimą pamokoje. Šia prasme, būtina stiprinti Metodinės tarybos ir metodinių grupių veiklos dermę, kad būtų koncentruojamasi ne tik į renginių, olimpiadų, konkursų organizavimą, bet ir į mokinius įtraukiantį, aktyvų, sėkmingą mokymąsi užtikrinančių ugdymo inovacijų sklaidą, analizę bei taikymą ugdymo procese.
2. Plačiau ir veiksmingiau panaudoti turimus materialiuosius ir skaitmeninius išteklius, nuotolinio mokymo(si) metu įvaldytus technologinius sprendimus, aplinkas ir įrankius, siekiant dar labiau atliepti kiekvieno mokinio mokymosi poreikius, sukuriant palankiausias sąlygas mokiniams ugdytis dalykines ir bendrąsias kompetencijas.
 |

1. **Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis | **Ugdymo(si) planavimas vertinamas patenkinamai.** **Ugdymo(si) tikslai vidutiniški, ir tai yra tobulintinas progimnazijos veiklos aspektas:*** Mokymosi uždavinys skelbtas (žodžiu, panaudojant informacines komunikacines technologijas) beveik visose (91 proc.) stebėtose pamokose. Į konkretų išmokimo rezultatą tinkamai orientuotas uždavinys formuluotas tik 10 pamokų (apie 21,7 proc.). Didesnėje dalyje pamokų uždavinys nesietas su vertinimo kriterijais, buvo nukreiptas į veiklas bei sąlygų toms veikloms vykdyti įvardijimą, vyravo veiksmą, o ne asmeninį rezultatą nusakantys žodžiai – „spręsti“, „rašyti“, „skaičiuoti“, „mokytis“, „susipažinti“, „aptarti“ ir pan. Ugdymo(si) tikslus, kaip stiprųjį pamokos aspektą, išorės vertintojai nurodė tik 15,2 proc. pamokų, iš jų 5 pamokose vertintojai fiksavo labai geras galimybes kiekvienam mokiniui siekti pažangos sau patogiu būdu. Tai stebėta 3a kl. lietuvių k., 5b kl. technologijų, 7a kl. matematikos, 7d kl. lietuvių k., 8a ir 8b kl. tikybos pamokose.
* NŠA organizuotos apklausos duomenimis, 78,2 proc. 5–8 klasių mokinių pritaria, kad *„Kartu su mokytojais aptariame, ką turiu išmokti artimiausiu metu“*, tačiau nė vienoje stebėtoje pamokoje uždavinys neformuluotas kartu su mokiniais, todėl suasmeninto mokymosi planavimas neišryškėjo.
* Pamokose vyraujanti tradicinė mokymo paradigma menkai skatino mokinių smalsumą, nepakankamai įtraukė juos į aktualų, su jų interesais, asmenine, socialine ir kultūrine patirtimi susijusį ugdymąsi. Apibendrintas pamokų kokybės vertinimas pagal mokymo paradigmą pateiktas ataskaitos priedo 1 paveiksle.
* NŠA apklausos duomenimis, 81,1 proc. mokytojų teigia, kad *„Mano mokiniams sekasi analizuoti ir planuoti savo mokymąsi“*, tačiau tik pavienėse pamokose sudarytos sąlygos patiems mokiniams apsispręsti, kokio išmokimo rezultato jie sieks, pvz., 5b kl. technologijų pamokoje kiekvienas mokinys pats nusistatė, kokio rezultato sieks, 7a kl. matematikos pamokoje visiems mokiniams sudaryta galimybė rinktis užduotis ir siekti asmeninio rezultato.

Vertintojų surinkti ir apibendrinti duomenys leidžia teigti, kad ne visi mokiniai įtraukti į savo mokymosi planavimą bei jo aptarimą, ugdymo(si) tikslai daugeliu atvejų orientuoti į veiklas, menkai siejami su pamatuojamu rezultatu pamokoje.**Mokinių įvairovės pažinimas, galimų kliūčių numatymas, aplinkos be kliūčių modeliavimas vidutiniškas:*** Progimnazijoje vertinant ir kartu su mokiniu reflektuojant jo mokymosi veiklos rezultatus bei patiriamus sunkumus, bendradarbiaujama su tėvais, mokytojais, švietimo pagalbos specialistais, konsultuojamasi su Vilniaus PPT, NŠA Švietimo pagalbos departamentu.
* NŠA apklausos duomenimis, 50 proc. 5–8 kl. mokinių pritaria teiginiui, kad „*Man lengviau mokytis, kai tam tikrose pamokose man padeda specialusis pedagogas“*. Tačiau sunkumų iškyla bendrosiose klasėse, nes trūksta mokytojo padėjėjų bei pagalbos mokiniui specialistų. Pokalbyje progimnazijos direktorė minėjo, kad dėl nedidelio darbo užmokesčio reikiamo skaičiaus specialistų įdarbinti nepavyksta.
* Mokytojai, švietimo pagalbos specialistai, planuodami ir įgyvendindami ugdymosi procesą, bendradarbiauja rengdami individualius ugdymo planus, numato ugdymo tikslus, uždavinius, priemones, pagalbos būdus. Siekiama sudaryti sąlygas konkrečiam mokiniui sėkmingai mokytis.
* Stebėdami pamokas vertintojai analizavo, kaip naudojamos įvairios mokymosi priemonės ir būdai, kuriuos mokinys gali pasirinkti, įvairios aplinkos, skirtos veikti individualiai ar grupėmis. Pavieniais stebėtų pamokų atvejais mokinių įvairovės pažinimas išskirtas kaip stiprusis pamokos aspektas: pvz., 7a kl. lietuvių k. pamokoje mokytoja numatė galimas kliūtis ir padėjo jas įveikti mokiniams, 7a kl. matematikos pamokoje mokiniams sudarytos galimybės pasirinkti norimo sudėtingumo užduotis, 8a kl. matematikos pamokoje mokytoja modeliavo aplinką be kliūčių – ugdė mokymosi įgūdžius.
* NŠA atliktos apklausos duomenimis, planuodami suasmenintą mokymąsi, 94,8 proc. mokytojų, ruošdamiesi pamokai, parengia skirtingo lygio užduotis. Bebarjerė mokymosi aplinka ar alternatyvus mokymas fiksuoti 8 pamokose (17,4 proc.), 29 pamokose (63 proc.) specialiųjų poreikių turintiems mokiniams pateiktos jų gebėjimus atitinkančios užduotys, tačiau jų savivaldžio mokymosi galios ugdytos pavieniais atvejais: 4b kl., 7a kl., 8a kl. matematikos pamokose.

**Pastoliavimas mokiniui ugdymo procese tinkamas:*** Progimnazijos mokytojų taikomas ugdymo planavimo būdas parenkant skirtingus metodus ir priemones, padedančius išvengti mokymosi kliūčių ir užtikrinančius mokymosi sėkmę, stebėtas 26 pamokose (56 proc.). Skirtingi metodai bei priemonės, padedantys mokiniams išvengti mokymosi kliūčių ir užtikrinantys mokymosi sėkmę, taikyti geografijos 7d kl., lietuvių k. 3a kl., matematikos 4b kl. ir 7a kl., technologijų 5a kl. ir 5b kl., vokiečių k. 6a ir 6d kl. ir kitose pamokose.
* Pedagogo kompetencijomis grįsta optimali ir laiku teikiama parama mokiniui kaip *pastoliai* (nei per aukšta, nei per žema) stebėta visose specialiosiose klasėse. Šiose pamokose mokytojai skyrė mažesnį užduočių kiekį ar daugiau laiko joms atlikti, stebėjo mokinių mokymąsi ir teikė paramą, kuri įgalino pačius mokinius siekti pažangos.
* Progimnazija džiaugiasi sėkmingai įsteigusi specialiąsias klases, kur tinkamas ugdymo turinio pritaikymas / individualizavimas lėmė gerus ugdymo(si) rezultatus. Kaip *pastoliai* kliūčių įveikai mokytojų taikyta parama, kad mokinys pats pasiektų numatyto tikslo, stebėta lietuvių k. 1d kl., 2a kl., 7a kl., matematikos 6a kl., istorijos 5b kl., pasaulio pažinimo 3d kl., chemijos 8a kl. pamokose.
* Papildomos priemonės, nukreipiantys klausimai, galimybė dirbti su kitu mokiniu stebėta fizinio ugdymo 5e kl., anglų k. 5a kl., matematikos 2b kl. pamokose.
* Veiksmingai panaudojamos pamokos, skirtos mokinių ugdymosi poreikiams tenkinti ir mokymosi pagalbai teikti: pradinėse klasėse 1 val. naudojama lietuvių kalbai ir matematikai gabiems mokiniams ir mokiniams, turintiems mokymosi sunkumų, bei mokymosi praradimams dėl COVID-19 kompensuoti; 3–4 kl. – 1 val. ugdyti mokinių informacinį mąstymą, mokyti kūrybiško ir atsakingo šiuolaikinių technologijų naudojimo, saugaus ir atsakingo elgesio skaitmeninėje aplinkoje, skaitmeninio turinio kūrimo; 5 ir 8 klasėse – po 1 valandą lietuvių kalbos ir literatūros; 6 ir 8 klasėse – matematikos mokymuisi; 7-tų klasių mokiniams – pasirinkti vieno pusmečio trukmės atskirų ugdymo dalykų projektinę tiriamąją veiklą. Numatytos valandos 5–8 klasių mokinių laisvai pasirenkamoms trumpalaikėms lietuvių kalbos ir literatūros, matematikos, anglų kalbos, informacinių technologijų ir gamtos mokslų konsultacijoms. Pokalbyje mokiniai minėjo, kad konsultacijos yra naudingos, jie jas noriai lanko.

**Planavimo lankstumas ir nuoseklumas nesistemingas:*** Iš ugdymo plano analizės, VGK dokumentų ir pokalbių su mokytojais bei VGK nariais nustatyta, kad planuodami ugdymą mokytojai kartu su VGK rengia specialiųjų poreikių turintiems mokiniams individualius ugdymo planus, kurių sudėtinė dalis yra pagalbos vaikui planas (IPP). Siekiama, kad planų įgyvendinimas užtikrintų visapusišką pagalbą mokiniui įveikiant mokymo(si) sunkumus. Sudarant individualų pagalbos planą įtraukti tėvai (fiksuojami jų lūkesčiai, pagalba vaikui), planų įgyvendinimas peržiūrimas numatytu periodiškumu.
* Progimnazijos Metodinėje taryboje priimti susitarimai dėl ugdymo planavimo, tačiau neaptariamas priimtų susitarimų poveikis mokinių pažangai.
* Formalųjį ugdymą papildo neformaliojo vaikų švietimo (sveikos gyvensenos ir sporto, vokaliniai, šokių užsiėmimai, studija „Lazdynėlis“, kraštotyrinis ugdymas, techninė kūryba ir kt.) užsiėmimai. Į neformalųjį vaikų ugdymą integruotos „Erasmus+“ projekto „Click on e-CLIL“ veiklos. Viena iš prioritetinių projekto veiklų sričių yra įtraukiojo ugdymo praktikos plėtra – vyko 8 integruotos pamokos taikant CLIL ir TELL metodikas.
* Klasių tvarkaraščiai iš dalies atitinka higienos reikalavimus bei mokinių mokymosi krūvius. Pamokos paskirstytos nepakankamai tolygiai: daliai klasių penktadieniais vyksta mažiau pamokų, tačiau 1a klasės mokiniams penktadienį numatyta penkta papildoma matematikos / lietuvių kalbos pamoka, 5c klasei penktadienį vyksta šešta pamoka (istorija), 8a kasei – septinta pamoka (muzika), 8b klasei – septinta pamoka (technologijos), 1b klasei du kartus per savaitę vyksta 6, 3b klasei penktadienį – taip pat 6 pamokos. Neformaliojo švietimo užsiėmimų laikas derinamas su pamokų tvarkaraščiu.
* Progimnazijoje nepakankamai išnaudota galimybė vesti po dvi to paties dalyko pamokas iš eilės arba ilginti pamokos trukmę, ypač aukštesnėse klasėse, taip sudarant mokiniams geresnes sąlygas siekti ugdymosi tikslų. Dažniausiai gretinamos technologijų, chemijos, kai kurioms klasėms – lietuvių kalbos ir literatūros bei matematikos pamokos. Trečdaliui progimnazijos klasių dvi pamokos nesugretinamos, tačiau per dieną organizuojamos dvi to paties dalyko pamokos (pvz., 6b klasei antradieniais vyksta matematika 3 ir 6 pamoką, 8b klasei ketvirtadieniais lietuvių kalba ir literatūra 3 ir 7 pamoką). Vertintojai pastebi, kad nepakankamai panaudotos ir neformalaus švietimo valandos: pagal BUP skirtos 64 val., progimnazija 2021–2022 m. m. naudoja 47 val. per savaitę.
* Pokalbio su Metodinės tarybos nariais metu užfiksuota, kad progimnazija rūpinasi būsimų mokinių perėjimu iš darželio į progimnaziją, siekdama pažinti mokinius, skleisti gerą žinią apie progimnazijos priešmokyklinį ugdymą ir apie mokymąsi pradinėse klasėse: kviečia šešiamečių grupes į progimnaziją, organizuoja pristatymus darželiuose „Giraitė“, „Obelėlė“, „Riešutėlis“, „Spygliukas“. Metodinės tarybos nariai džiaugėsi, kad tokia veikla pasiteisina, nes progimnazijoje didėja mokinių skaičius ir tai tenkina progimnazijos bendruomenę. Progimnazijos bendradarbiavimo atvejų su kitomis švietimo įstaigomis dėl sėkmingo 8 klasių mokinių perėjimo mokytis į aukštesnę ugdymo(si) pakopą neužfiksuota.
* Tinkamas planavimo lankstumas fiksuotas 23,9 proc. stebėtų pamokų. Vertintojai šiuo aspektu išskyrė geografijos pamoką 7d klasėje, kur buvo sukurtos puikios galimybės kiekvienam mokiniui dalyvauti pamokoje, siekti asmeninio rezultato. Dėl nepakankamo laiko užduotims atlikti planavimo 9 pamokose (19,6 proc.) vertintojai fiksavo, kad užduotys pateiktos nenuosekliai, dalį mokinių trikdė mokytojo kuriami iššūkiai, užduotys kai kuriems mokiniams buvo per sunkios, o tempas per greitas.
* NŠA apklausos duomenimis, 91,9 proc. mokytojų teigia, kad *„Mokykloje įprasta vesti pamokas bibliotekoje, gamtoje, muziejuje, įmonėse ir t. t.“*. Vertintojai stebėjo mokytojų vedamas pamokas bibliotekoje, tačiau ne visose pamokose buvo pasinaudota bibliotekos aplinka ugdymui(si). Vertinimo savaitę pradinių klasių mokiniai vyko į planetariumą.

**Švietimo pagalbos specialistų ir mokytojo padėjėjų vaidmenys, planuojant ir įgyvendinant ugdymo procesą, tinkami:** * Progimnazijoje dirba psichologas, 2 socialiniai pedagogai, 2 logopedai, 1 specialusis pedagogas, 10 mokytojo padėjėjų. Švietimo pagalbos specialistai, mokytojo padėjėjai pasiskirstę atsakomybėmis. Visi bendruomenės nariai žino apie švietimo pagalbos specialistus ir jų atliekamas funkcijas progimnazijoje.
* Siekiant asmeninės mokinio pažangos, bendru VGK sutarimu, kiekvienas komisijos narys teikia pagalbą 14 specialiųjų poreikių turinčių mokinių.
* Sprendžiant mokinių elgesio ar lankomumo problemas, visada teikiama psichologo ir socialinio pedagogo pagalba. Mokiniams, kurie be pateisinamų priežasčių praleidžia labai daug pamokų, sudaromi individualūs pagalbos planai, su jais dirba pagalbos mokiniui specialistai, glaudžiai bendradarbiaujama su tėvais, išorės institucijomis.
* Mokyklos pirminėje informacijoje teigiama, kad pagalbos mokiniui specialistai pagal PPT rekomendacijas skiria ir teikia mokiniams pagalbą, organizuoja užsiėmimus, veda konsultacijas, dalyvauja pamokose. NŠA apklausos duomenimis, daugiau nei pusė mokytojų teigia, kad *„Mūsų mokykloje specialusis pedagogas pagalbą mokiniams dažniausiai teikia savo kabinete“.* Tai įprastinė, galiojantiems teisės aktams neprieštaraujanti praktika. Vertintojai pažymi, kad ši progimnazija turi potencialo įgyvendinti ir inovatyvesnius, įtraukiojo ugdymo politiką ir praktiką dar labiau atliepiančius ir įtvirtinančius pagalbos mokiniui modelius, pvz., išbandyti, kaip veiktų įtraukties ir pagalbos modeliai klasėje, kartu dirbant dviem pedagogams – mokytojui ir spec. pedagogui.
* Pokalbyje mokiniai patvirtino, kad klasių vadovai visada laiku sprendžia iškilusias problemas, džiaugėsi, kad mokytojai labai tolerantiški, o mokinių tarpusavio santykiai yra geri. Jei kyla nesutarimų, viskas yra išsprendžiama. Mokiniai teigė, kad pagalbos kreipiasi į klasių vadovus, kai kuriuos mokytojus dalykininkus, nes jie išklauso ir su jais galima pasikalbėti.
* Psichologė mokiniams, tėvams, mokytojams padeda spręsti iškilusias problemas, teikia konsultacijas, vykdo penktokų adaptacijos, klasių mikroklimato tyrimus, padeda koreguoti mokinių elgesį. Nors pokalbyje su vertintojais dalyvavę mokinių atstovai teigė, kad psichologė į klasės valandėles neateina, tačiau mokyklos administracija patikino, kad pagal poreikį klasės valandėlėse ji tikrai dalyvauja.
* Mokytojai, švietimo pagalbos specialistai ir mokytojo padėjėjai drauge kuria sąlygas visiems mokiniams sėkmingai dalyvauti bendrame ugdymo(si) procese. Logopedės pagalbą teikia 143 mokiniams, veda jiems užsiėmimus. Specialieji pedagogai su mokytojais ir klasių vadovais bendradarbiauja kasdien, dalyvauja rengiant programas, aptaria su mokytojais, kaip bus įveikiamos įvairios mokiniams iškylančios kliūtys (dėl netinkamo elgesio, mokymosi problemų). Vertintojai 3 pamokose (1c kl. lietuvių k., 4c kl. lietuvių k., 4b kl. matematikos) mokytojo padėjėjų vaidmenis išskyrė kaip stipriuosius pamokos aspektus – mokytojo padėjėjai, vadovaujami mokytojų, teikė tinkamą pagalbą mokiniams. Stebėtas atsakingas mokytojo padėjėjo bendradarbiavimas su mokinių tėvais, rūpinantis, kad saviizoliacijoje esantys 7c kl. mokiniai jungtųsi į anglų kalbos pamoką.

**Pagalba mokiniui ir šeimai paveiki:*** Progimnazijoje aiškiai susitarta dėl paramos ar pagalbos teikimo mokiniams ir šeimoms tvarkos. Teikdama pagalbą, progimnazija naudojasi vidiniais ir išoriniais resursais, bendradarbiauja su VPK 5-uoju policijos komisariatu, Vaiko teisių apsaugos skyriumi, VšĮ „Vaikų linija“, Vilniaus PPT, Specialiosios pedagogikos ir psichologijos centru, NVO Paramos vaikams centru, VšĮ „Vaiko labui“, „SOS vaikų kaimu“, Palaimintojo Jurgio Matulaičio šeimos pagalbos centru. Pokalbyje VGK nariai minėjo, kad partnerystė dėl mokinio pažangos yra sėkminga.
* Mokiniai laiku sulaukia specialiosios pedagoginės bei specialiosios pagalbos. Pasibaigus pusmečiui, dalykų mokytojai organizuoja trišalius susitikimus su nepažangiais mokiniais ir jų tėvais ugdymosi problemoms aptarti, sunkumams šalinti ir pagalbai teikti. VGK aptariami kiekvieno specialiųjų ugdymosi poreikių turinčio mokinio pažangos pasiekimai, drauge su tėvais, dalykų mokytojais ir mokiniu sudaromi individualūs pagalbos mokiniui planai. Įgyvendinant nuotolinį ar mišrų ugdymą, pagalbos mokiniui specialistai teikia individualias ir grupines konsultacijas mokiniams. Sudarytos sąlygos tėvams mokinių įsivertinimo lapuose išreikšti ir savo lūkesčius dėl galimos individualios mokymo(si) pagalbos teikimo. NŠA apklausos duomenimis, 83,6 proc. mokytojų teigia, kad *„Mokiniui reikalinga pagalba suteikiama nelaukiant formalių PPT, vaiko gerovės komisijos išvadų“.*
* Dėl pagalbos mokiniui specialistų trūkumo pasitaiko situacijų, kai pagalba teikiama tik pagal progimnazijos galimybes, o ne pagal poreikį.
* Mokytojams informacija apie pagalbos mokiniui poreikį yra prieinama, planuojant ugdymąsi ir teikiant pagalbą yra užtikrinamas mokinio asmens duomenų ir asmeninės informacijos konfidencialumas.

 Iš stebėtų pamokų, dokumentų analizės, pokalbių su bendruomenės nariais, veiklos procesų stebėjimo vertintojai daro išvadą, kad planuodami ugdymą(si) dalis progimnazijos mokytojų sėkmingai realizuoja pastoliavimo mokantis galimybes, stengiasi sudaryti sąlygas kiekvienam mokiniui patirti mokymosi sėkmę, ieško būdų motyvuoti veiklai skirtingų gebėjimų, galimybių mokinius. |
| 2.2. Įgalinantis vadovavimas mokymuisi ir mokinių mokymosi patirtys, 3 lygis | **Įgalinantis vadovavimas mokymuisi ir mokinių mokymosi patirtys vertinami gerai.** **Visų mokinių motyvuojantis įtraukimas į mokymosi procesą tinkamas:*** Mokytojų gebėjimas įtraukti mokinius į mokymosi procesą kaip stiprusis aspektas vertintas 16 (34,8 proc.) pamokų, kaip tobulintinas – 1 (2,2 proc.) pamokoje. Labai gerai šis pamokos aspektas įvertintas 1c kl., 1d kl. lietuvių k., 7a kl. anglų k. pamokose (į užduočių atlikimą įsitraukę visi mokiniai), 5e kl. fizinio ugdymo, 6a ir 6d kl. vokiečių k. pamokose (į mokymosi procesą įsitraukę visi mokiniai), 7c kl. anglų k. pamokoje (visiems mokiniams sudarytos sąlygos įsivertinti naudojantis *menti.com* programėle).
* Progimnazijos mokytojai taiko tinkamus visų ir kiekvieno mokinio įsitraukimo į mokymosi procesą būdus. Mokymosi patirčių vertinimo vidurkis – 3,0 (dažniausias vertinimas (moda) – 3).

**Sąlygų suprasti ir gilinti mokymąsi sudarymas tinkamas, ir tai yra stiprusis progimnazijos veiklos aspektas:** * 29 (63 proc.) pamokose sudarytos sąlygos visiems ir kiekvienam mokiniui visiškai suprasti naują mokymosi medžiagą. Šiuo aspektu išsiskyrė 1d kl. muzikos, 2a kl. lietuvių k., 2b kl. matematikos, 3a kl. lietuvių k. pamokos.
* Medžiagos pateikimas skirtingais būdais (kalba, vaizdu, praktiškai veikiant ir kt.) kaip stiprusis pamokos aspektas fiksuotas 21 (52,5 proc.) pamokoje.
* IKT, priemonių naudojimo tikslingumas kaip stiprusis pamokos aspektas fiksuotas 6 (13 proc.) pamokose.
* Įgalinančio vadovavimo mokymuisi ir mokinių mokymosi patirčių vertinimas grindžiamas apibendrintais 46 stebėtų pamokų vertinimo rezultatais, kurie pateikti ataskaitos priedo 1 lentelėje. Remiantis pateiktais duomenimis, vadovavimas mokymuisi ir mokinių mokymosi patirtys, kai mokiniai įtraukiami į mokymosi procesą, sudaromos sąlygos gilinti supratimą ir mokymąsi, strategiškai taikomas ir įvairiais būdais demonstruojamas žinojimas, labai gerai ir gerai organizuotas 67,4 proc. pamokų.

Vertintojai pastebi, kad progimnazija, sudarydama sąlygas suprasti ir gilinti mokymąsi, vadovaujasi įtraukties principais. Pamokos planuojamos ir vedamos, atsižvelgiant į besimokančiųjų įvairovę.**Sąlygų sudarymas strategiškai taikyti ir įvairiais būdais pademonstruoti žinojimą patenkinamas:*** Sąlygų sudarymas strategiškai taikyti žinias ir įvairiais būdais pademonstruoti žinojimą kaip stiprusis pamokos aspektas fiksuotas 8 (17,4 proc.) pamokose. Šiuo aspektu vertintojai išskyrė pamokas specialiosiose klasėse, kuriose dauguma mokinių gebėjo pasinaudoti sudarytomis sąlygomis, įvairiais būdais demonstruoti išmokimą: specialiųjų klasių (2c kl. matematikos, 6c kl. fizinio ugdymo, 7c kl. etikos) ir bendrojo ugdymo klasių (2a kl. šokio, 7a kl. lietuvių k., 7b kl. fizinio ugdymo) pamokose. Svarbu pažymėti, kad stebėtose pamokose sudarytos labai panašios sąlygos visiems ir kiekvienam mokiniui pritaikyti turimas žinias kuriant, ieškant problemų sprendimo būdų: vertinamo aspekto vidurkis bendrųjų klasių pamokose – 2,9, specialiųjų kl. pamokose – 2,8.
* Sudarydami sąlygas mokiniams rinktis būdą žinojimui atskleisti daugumoje stebėtų pamokų mokytojai neišnaudojo galimybių motyvuoti veiklai skirtingų gebėjimų bei galimybių mokinius, nesudarė prielaidų kiekvienam patirti mokymosi sėkmę, nes dažniausiai visi mokiniai mokėsi tais pačiais metodais, naudojosi vienodomis priemonėmis, visiems skirtos vienodos užduotys. Tai patvirtina ir NŠA apklausos duomenys – tik 10 proc. 5–8 klasių mokinių pritaria teiginiui *„Mokytojai man dažnai leidžia pasirinkti, kokias užduotis atlikti“.*
* Aktyvus, judrus, veiklus mokymosi procesas kurtas pavienėse (3a kl. lietuvių k., 4b kl. matematikos, 5a kl. technologijų, 5b kl. technologijų, 6a ir 6d kl. vokiečių k., 7a kl. matematikos, 7d kl. geografijos) pamokose.

**Įtraukios kultūros kūrimas tinkamas, ir tai yra stiprusis progimnazijos veiklos aspektas:*** Progimnazijoje kuriama saugi, bendradarbiavimu grįsta ugdymo(si) aplinka, kurioje kiekvienas jaučiasi vertingas. Įtraukiojo ugdymo vertybės žinomos ir suprantamos visiems progimnazijos darbuotojams, mokiniams, tėvams. NŠA apklausos duomenimis, 86,9 proc. tėvų pritaria teiginiui *„Mokykla daro viską, kad naujokai ir jų tėvai mokykloje jaustųsi priimti ir emociškai saugūs“.*
* Įtraukios kultūros kūrimas kaip stiprusis pamokos aspektas išskirtas 21 (45,7 proc.), kaip tobulintinas – 1 (2,2 proc.) pamokoje.
* Labai geri mokinių tarpusavio, mokinių ir mokytojų tarpusavio santykiai stebėti 4b kl. matematikos, 5b kl. technologijų, 5d kl. matematikos, 7a kl. lietuvių k. ir literatūros pamokose: siekta, kad kiekvienas jaustųsi vertingas, reikalingas ir saugus. 2c kl. matematikos, 6c kl. rusų k. bei fizinio ugdymo pamokose mokinių elgesys konstruotas laikantis iš anksto susitartų taisyklių, remiantis socialiniu, emociniu ugdymu. Tai patvirtina mokytojų NŠA apklausos duomenys – 92,2 proc. pritaria teiginiui *„Mūsų mokykloje drausmės palaikymo politika daugiau remiasi pozityvaus elgesio skatinimu nei bausmėmis“.*
* Progimnazija plėtoja pažangią praktiką, kai, mokytojo siūlymu, įvertinus pradinių klasių specialiosios klasės mokinio galias, VGK sprendimu ir suderinus su mokinio tėvais, dalį tam tikrų dalykų (pvz., lietuvių k., matematikos) mokinys mokosi kartu su bendrųjų klasių mokiniais. Tuomet klasei teikiamos papildomos psichologo, socialinio pedagogo konsultacijos. Pokalbyje VGK nariai minėjo, kad progimnazija turi sėkmingo mokymo(si) pavyzdį, kai iš specialiosios klasės perkeltas mokinys baigė pradinio ugdymo programą bendrojoje klasėje. Šią patirtį progimnazija planuoja ir vertintojai rekomenduoja taikyti ir aukštesnėse klasėse.
* Išorinio vertinimo savaitę dauguma mokinių laikėsi sutartų taisyklių, pertraukų metu koridoriuose, valgykloje, mokyklos kieme nefiksuotas nė vienas netinkamo, destruktyvaus mokinių elgesio pavyzdys. Tai įrodo NŠA apklausos duomenys: 83 proc. 5–8 klasių mokinių pritaria teiginiui *„Mūsų mokyklos taisyklės yra teisingos“.*
* Daugumoje pamokų (67,4 proc.) pageidaujamas mokinių elgesys buvo sutelktas į jiems prasmingą veiklą bei mokymąsi. Aukščiausiai mokymosi patirtys vertintos šiuolaikinės mokymosi paradigmos pamokose (vertinimo vidurkis – 4), žemiausiai – tradicinės paradigmos pamokose (vertinimo vidurkis – 2,5). Mokinių mokymosi patirtys geriausiai įvertintos matematikos (4 lygis), technologijų (4 lygis), lietuvių k. (3 lygis), fizinio ugdymo (3 lygis) pamokose.

Vertintojai pastebi, kad progimnazija vadovaujasi įtraukiojo ugdymo principais, tikima, kad kiekvienas mokinys gali mokytis ir išmokti, siekiama pašalinti galimas kliūtis ir užtikrinti ugdymo prieinamumą kiekvienam. Iš stebėtų pamokų bei dokumentų analizės, pokalbių su bendruomenės nariais, progimnazijos veiklos procesų stebėjimo vertintojai daro išvadą, kad pripažindama ir gerbdama mokinių įvairovę, progimnazija kuria ir palaiko įtraukiojo ugdymo kultūrą. |
| 2.3. Vertinimas ugdant ir rezultatai, 2 lygis | **Vertinimas ugdant ir rezultatai vertinami patenkinamai.** **Pasiekimų vertinimas, atsižvelgiant į mokinių įvairovę, yra vidutiniškas:*** Progimnazijoje aptartas, koreguotas ir patvirtintas *Mokinių ugdymosi pažangos ir pasiekimų vertinimo pradinėse klasėse aprašas* (su papildymu), *Mokinio pažangos ir pasiekimų vertinimo tvarkos aprašas* (5–8 klasėms). Aprašuose numatyti vertinimo tikslai ir uždaviniai, vertinimo principai ir nuostatos, bendri susitarimai dėl vertinimo procedūrų, mokinių išmokimo ir rezultato įsivertinimo pamokose, tačiau stebėtų pamokų protokoluose užfiksuotas nesistemingas mokinių išmokimo ir rezultato (įsi)vertinimas.
* Specialiosiose klasėse naudojama asmeninės mokinių pasiekimų ir pažangos įsivertinimo metodika pakoreguota ir pritaikyta specialiųjų poreikių turintiems mokiniams: įterpti paveikslėliai, įsivertinimas siejamas su emocijomis ir pan.
* Progimnazijoje susitarta, kad mokytojai pamokose taiko daugiau nei tris įvairius žinių įsivertinimo būdus: nykščio metodą, „šviesoforą“, diskusiją, užrašus ir kt. Įsivertinimo dokumentuose teigiama: *„Pamokos pabaigoje su mokiniais aptariama, ko išmoko per pamoką“*, mokiniai skatinami reflektuoti savo mokymąsi, tačiau stebėtose pamokose dažniausiai buvo fiksuotas nykščio metodas, kuris nebuvo paveikus mokinių įsivertinimui.
* Išanalizavus stebėtų pamokų protokolus, pasiekimų vertinimas esant mokinių įvairovei kaip stiprusis pamokos aspektas fiksuotas 15 (32,6 proc.) pamokų, išskiriamas 52,8 proc. stebėtų pamokų, iš jų 4 pamokose (8,7 proc.) – 5a kl. technologijų, 7a kl. matematikos, 7c kl. anglų kalbos, 7d kl. geografijos – fiksuotas veiksmingas pasiekimų vertinimas: aiškūs, aptarti su mokiniais kriterijai, vertinimo, įsivertinimo būdai ir formos. 9 (19,7 proc.) pamokose tinkamai panaudotas formuojamasis ir kaupiamasis vertinimas, kuris stiprino mokinių mokymosi motyvaciją, pasitikėjimą savo jėgomis. Taikyta refleksija leido mokiniams įvardyti, ką išmoko, mokiniai vertino draugų atsakymus, buvo sudarytos sąlygos pasitikrinti sprendinius, pvz., 5d kl. matematikos pamokoje mokytoja pademonstravo skaitytuvu įkeltą darbą.
* Stebėdami pamokas vertintojai fiksavo, kad 9 (19,7 proc.). pamokose nesusitarta dėl pažangos ir pasiekimų įvertinimo, numatyti nepakankamai aiškūs kriterijai ir laukiamas rezultatas, formuojamasis vertinimas taikytas nesistemingai, vertinimo procese aktyvus buvo tik pats mokytojas. Vertinimas ugdant aukščiausiai įvertintas 3, 4, 5 ir 7 klasėse (žr. ataskaitos priede pateiktą 2 paveikslą).

**Pažangą skatinantis grįžtamasis ryšys tinkamas:*** Progimnazijos mokytojai ir švietimo pagalbos specialistai užtikrina, kad mokiniams ir jų tėvams informacija apie mokymąsi būtų teikiama reguliariai, būtų informatyvi, asmeniška ir skatinanti kiekvieną mokinį siekti asmeninės pažangos. Tai patvirtina mokinių ir tėvų NŠA apklausos duomenys: 70,3 proc. progimnazijos mokinių pritaria teiginiui *„Mokytojo pateikti atliktų užduočių komentarai man visada aiškūs ir suprantami“,* 81 proc. tėvų pritaria teiginiui *„Mokytojų taikomi vertinimo būdai padeda vaikui suprasti savo sunkumus ir siekti geresnių rezultatų“*.
* Tik 8 (17,4 proc.) pamokose sudarytos galimybės teikti veiksmingą grįžtamąjį ryšį: 2d kl. lietuvių k. pamokoje išmokimo stebėjimas buvo tinkamas, sudarė sąlygas mokiniams siekti pažangos; 7d kl. lietuvių k. ir literatūros, 5b kl. technologijų pamokose išmokimo stebėjimas stiprino mokinių mokymosi motyvaciją; 3b kl. lietuvių k. pamokoje nuolat teikta informacija žodžiu; 5d kl., 8a kl. matematikos pamokose išmokimo stebėjimas mokiniams atliekant užduotis leido jiems siekti pažangos; 4b kl. matematikos pamokoje išmokimo stebėjimas leido mokiniams siekti pažangos visą pamoką.
* Progimnazijoje siekiama abipusio grįžtamojo ryšio, padedančio mokytojams ir švietimo pagalbos specialistams pasirinkti tinkamas mokymo strategijas. Beveik visose stebėtose pamokose, kuriose dirbo mokytojo padėjėjai, vertintojai išskyrė jų pagalbą kaip tinkamą – leista patiems mokiniams atlikti užduotis, patarta, kaip jas geriau atlikti.
* Pavienėse pamokose fiksuotas veiksmingas abipusis grįžtamasis ryšys: 3a kl. lietuvių k. pamokoje mokytoja siekė, kad mokiniai sužinotų, ką ir kaip jiems daryti, kad jų mokymosi pasiekimai gerėtų; 4b kl. matematikos pamokoje pasitikrinta, ar mokiniai supranta mokymosi uždavinį; 7a kl. matematikos pamokoje suteikta reikiama individuali pagalba ir nuorodos, grįžtamasis ryšys teiktas žodžiu; 7d kl. geografijos pamokoje teiktas grįžtamasis ryšys apie pokyčius lyginant su ankstesniais rezultatais. 43,5 proc. stebėtų pamokų vertintojai fiksavo paveikų formuojamąjį vertinimą: mokytojų teikta vertinimo informacija mokiniams buvo informatyvi, asmeniška ir skatino kiekvieną mokinį siekti asmeninės pažangos.

**Rezultatai (pasiekimai ir pažanga) priimtini, ir tai yra tobulintinas progimnazijos veiklos aspektas:** * Kaip jau minėta, progimnazijoje vykdoma individualios pažangos stebėsena. 1–4 klasių mokiniai pildo asmeninės pažangos stebėjimo aplankus. Iš individualios pažangos stebėjimo dokumentų ir pokalbių su direktoriaus pavaduotoju nustatyta, kad 5–8 klasių mokiniams sudaryta galimybė pasirinkti asmeninio pažangos stebėjimo aplanko pildymo būdą (popierinį ar skaitmeninį „Moodle“ aplinkoje). Skaitmeninio instrumento privalumas tas, kad iš karto galima pamatyti asmeninį vizualizuotą pažangos vaizdą (voratinklį). Pokalbyje mokiniai minėjo, kad dauguma pildo asmeninės pažangos stebėjimo aplankus, įvardija mokymosi tikslus, pasiekimus, rezultatus ir kompetencijas. Individualios pažangos pasiekimai aptariami klasės valandėlių metu kartą per mėnesį 1–4 klasėse, kartą per du mėnesius 5–8 klasėse. Individuali pažanga su mokiniais aptariama po signalinio pusmečio ir po pusmečio. Mokinių teigimu, įsivertinimo lapai jiems yra naudingi, nes jie padeda mokytis iš klaidų.
* Progimnazija džiaugiasi mokinių laimėjimais: 2019 metais mokiniai buvo 14 miesto, nacionalinių ir tarptautinių konkursų ir olimpiadų dalyviai ir nugalėtojai, 2020 metais mokiniai dalyvavo 41 miesto, nacionaliniame, tarptautiniame renginyje ir pasiekė gerų rezultatų.
* Išanalizavus NMPP rezultatus, matyti, kad pasiekimai vidutiniški: 8 klasių matematikos rezultatai žemesni už miesto (6 taškai) bei šalies (2,3 taško) vidurkius, skaitymo – žemesni už miesto (3 taškai) bei šalies (1,5 taško) vidurkius. 4 klasių NMPP rezultatai geresni: matematikos taškų vidurkis 1,5 taško aukštesnis už šalies, bet 0,8 taško žemesnis už miesto vidurkį, skaitymo vidurkis 1,1 taško aukštesnis už šalies ir 0,5 taško žemesnis už miesto vidurkį.
* Pastarųjų dvejų mokslo metų (2019–2020 ir 2020–2021) bendras 5–8 kl. mokinių pažangumas sumažėjo 1,6 proc. (nuo 97,4 iki 95,8 proc.), kokybė sumažėjo 2,4 proc. (nuo 56,76 iki 54,2 proc.). 2020–2021 m. m. visų specialiųjų ugdymosi poreikių turinčių mokinių pažangumas siekė 100 proc.
* Mokinių pasiekimus ir pažangą stebi ir direktoriaus pavaduotoja ugdymui. Kiekvieno pusmečio pabaigoje parengiama 1–8 kl. mokinių mokymosi rezultatų analizė pažangumo, kokybės, lankomumo, socialinės-pilietinės veiklos aspektais. Metų pabaigoje rengiama kelerių metų lyginamoji analizė, kurios duomenys ir išvados pristatomi Mokytojų taryboje, priimtų sprendimų vykdymas stebimas analizuojant mokytojų ir klasių vadovų veiklos ataskaitas.
* Progimnazijoje atlikta 5–8 kl. mokinių aplankų analizė, organizuotas mokinių forumas „Kas skatina mane tobulėti, mokytis, siekti asmeninės pažangos?“. Mokiniai teiginį *„Mokykloje su manimi aptariamos mokymosi sėkmės“* įvertino 3,0 įverčiu (iš 4), tačiau forumo idėjos ar susitarimai dėl mokinių pasiekimų ir pažangos gerinimo neužfiksuoti.
* Kaip jau šioje ataskaitoje minėta, su mokiniais, turinčiais nepatenkinamų pusmečio įvertinimų, vykdomi trišaliai pokalbiai, kuriuose dalyvauja ir mokinių tėvai, aptariamos ugdymosi problemos, tariamasi dėl sunkumų šalinimo bei pagalbos teikimo. Šiais mokslo metais progimnazijoje parengti 8 pagalbos mokiniui planai, kurių įgyvendinimas prižiūrimas ir, esant poreikiui, koreguojamas įpareigoto VGK nario visus mokslo metus. Planai yra peržiūrimi numatytu periodiškumu, atsižvelgiant į mokinio daromą pažangą. Jei pažangumas prastėja (arba negerėja) – koreguojamas ir pagalbos planas, ieškoma alternatyvių pagalbos priemonių.
* Vertinimo ugdant ir rezultatų vertinimas grindžiamas apibendrintais 46 stebėtų pamokų duomenimis, kurie pateikti ataskaitos priedo 2 lentelėje. Iš lentelės matyti, kad pasiekimų vertinimas atsižvelgiant į mokinių įvairovę, pažangą skatinantis grįžtamasis ryšys bei mokinių pasiekimai ir pažanga pamokose labai gerai ir gerai organizuoti 42,9 proc. pamokų. Vertinimo ugdant vidurkis – 2,54 (dažniausias vertinimas (moda) – 2). Išanalizavus stebėtų pamokų protokolus, vertinimas ugdant ir rezultatai kaip stiprusis pamokos aspektas fiksuotas 8 pamokose (17,4 proc.): pvz., 1c kl. logopedo užsiėmime aptarta kiekvieno mokinio pažanga, 5a kl. technologijų pamokoje kiekvieno mokinio ugdymosi rezultatai sieti su išsikeltu pamokos uždaviniu, 7c kl. etikos pamokoje darbo rezultatai sieti su pasiekimais ir asmenybės branda, 8a kl. chemijos pamokoje dauguma mokinių įgijo naujų gebėjimų.

Iš stebėtų pamokų bei dokumentų analizės, pokalbių su bendruomenės nariais, progimnazijos veiklos procesų stebėjimo vertintojai daro išvadą, kad vertinimas ugdant progimnazijoje suprantamas kaip neatsiejama mokymosi dalis, yra priimta susitarimų dėl mokinių pasiekimų ir pažangos, tačiau įsivertinimas bei grįžtamojo ryšio teikimas dar nėra tapę integralia organizuojamo ugdymo proceso dalimi.  |
| ***Stiprieji vertinamos srities veiklos aspektai***  | * Sąlygų suprasti ir mokytis sudarymas, mokymo(si) medžiagą perteikiant skirtingais būdais.
* Rūpinimusi, geranoriškumu, tinkamais bendruomenės tarpusavio santykiais grįstos įtraukios mokyklos kultūros kūrimas.
 |
| ***Tobulintini vertinamos srities veiklos aspektai***  | * Mokymosi uždavinio, orientuoto į skirtingus mokinių mokymosi poreikius ir pamatuojamą rezultatą, formulavimas.
* Pamokoje pasiektų ugdymo(si) rezultatų aptarimas, reflektavimas ir panaudojimas.
 |
| ***Vertinamos srities rekomendacijos*** | 1. Vertintojai rekomenduoja mokytojams kryptingai plėtoti kompetencijas įtraukiojo ugdymo srityje, siekiant geriau pažinti mokinių poreikius ir juos atliepti formuluojant į mokinių įvairovę ir pamatuojamą rezultatą pamokoje orientuotą pamokos uždavinį, neapsiriboti tik veiklų ir sąlygų toms veikloms vykdyti įvardijimu. Tai leistų mokiniams pasirinkti tinkamo lygio iššūkius, išbandyti savo jėgas, aiškiau suprasti, kokio rezultato iš jų tikimasi ir kokiu būdu veikiant jis gali būti pasiektas.2. Suformulavus pamatuojamą pamokos uždavinį, susietą su (įsi)vertinimo kriterijais (žr. 2 srities 1 rekomendaciją), rekomenduotina įsitikinti, kaip / kiek mokiniai suprato uždavinį, kokio asmeninio rezultato jie sieks, ir prie jo sugrįžti apibendrinant pamokos rezultatus – matuojant, fiksuojant, įsivardijant padarytą pažangą, aptariant pasiekimus, numatant namų darbų tikslingumą ir pobūdį. Tai leistų mokiniams dar aiškiau suvokti mokymosi prasmę, stiprintų jų motyvaciją, įtrauktį, įsivertinimui, refleksijai, mokiniams ir jų tėvams teikiamam grįžtamajam ryšiui suteiktų daugiau konstruktyvumo.3. Tęsti ir plėtoti sėkmingą, pasiteisinusią įtraukiojo ugdymo praktiką, kai dalis specialiųjų klasių mokinių, demonstruojančių tam tikrų dalykų mokymosi pažangą, kai kurias pamokas lanko kartu su bendrųjų klasių mokiniais. Tokia praktika galėtų būti plėtojama ne tik pradiniame, bet ir pagrindiniame ugdyme per įvairių dalykų (pvz., menų, technologijų, fizinio ugdymo ir kt.) pamokas, atsižvelgiant į mokinių potencialą ir laiku suteikiant specialistų, mokytojo padėjėjų pagalbą.4. Dar labiau stiprinti mokytojo – švietimo pagalbos specialistų – mokytojo padėjėjų bendradarbiavimą, planuojant ir įgyvendinant ugdymo procesą, numatant galimas kliūtis ir jų įveikimo būdus. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Mokyklos administracijai:**

* Tęsti ir plėtoti pasiteisinusias įtraukiojo ugdymo praktikas – mokytojų, pagalbos mokiniui specialistų ir mokytojo padėjėjų bendradarbiavimą, siekiant geresnio mokinių pažinimo, kokybiško pamokų planavimo, sėkmingos kiekvieno mokinio įtraukties į ugdomąsias veiklas ir optimalaus, atliepiančio kiekvieno mokinio potencialą, tų veiklų rezultato.
* Siekiant užtikrinti tolesnį kryptingą įtraukiojo ugdymo kultūros ir politikos perkėlimą į praktiką, gerųjų patirčių, inovatyvių sprendimų dėl kiekvieno mokinio ugdymosi sėkmės paiešką ir sklaidą, vykdyti sistemingą ugdymo proceso stebėseną, surinktus duomenis panaudoti mokytojų ir specialistų diskusijoms inicijuoti, metodinei veiklai stiprinti, kolegialiam mokymuisi ir mokytojų kompetencijoms plėtoti.

**Mokytojams:**

* Rengiant planus ir programas, ruošiantis pamokoms, dalyvaujant VGK ir / ar metodinių grupių veikloje glaudžiau bendradarbiauti (tartis, dalytis žinojimu, diskutuoti, kartu planuoti) su pagalbos mokiniui specialistais ir mokytojo padėjėjais, kad, pasinaudojant mokinių skirtybių pažinimu ir pripažinimu bei pagalbos jiems modeliavimu, būtų galima kelti adekvačius ugdymo tikslus ir uždavinius, sėkmingiau šalinti mokymosi barjerus ir siekti geriausio įmanomo ugdomosios veiklos rezultato, kurį mokiniai galėtų pademonstruoti jiems priimtiniausiais būdais.
* Siekti metodinių grupių veiklos kryptingumo, kad ji taikliau atlieptų mokyklos veiklos tobulinimo prioritetus, stiprintų įtraukiojo ugdymo praktiką, jos analizę ir gerųjų patirčių sklaidą, veiksmingai prisidėtų prie mokytojų gebėjimo klasėse kurti sąlygas, tinkamas mokiniams mokytis palankiausiu būdu, stiprinimo.

**Mokyklos savininkei – Vilniaus miesto savivaldybei:**

* Gerinti progimnazijos infrastruktūrą, atnaujinant jos vidines ir išorines aplinkas ir labiau pritaikant įvairių ugdymosi poreikių, galimybių turintiems (arba stokojantiems) mokiniams, kad kuo tinkamiau ateityje būtų atliepiami jų lūkesčiai ir sėkmingiau įveikiami pasitaikantys ugdymosi barjerai (taip pat ir fiziniai).

**Lietuvos Respublikos švietimo, mokslo ir sporto ministerijai:**

* Peržiūrėti teisės aktus, inicijuoti jų keitimą, kad būtų sukurtas reikiamas teisinis pagrindas įtraukiojo ugdymo politikai ir praktikai formuoti(s) visais – nacionaliniu, savivaldybės, mokyklos, pedagogo – lygmenimis.
* Kuo skubiau peržiūrėti mokytojo padėjėjams keliamus kvalifikacinius reikalavimus ir / arba jų atliekamas funkcijas bei su tuo susijusius darbo apmokėjimo klausimus, kad mokyklos lengviau pritrauktų reikiamą šių darbuotojų skaičių ir tinkamai panaudotų jų potencialą siekiant kiekvieno mokinio ugdymosi sėkmės.

Vadovaujančioji vertintoja Olivija Saranienė

Vertinimo skyriaus vedėja Snieguolė Vaičekauskienė

**PRIEDAI**

**1 pav. Apibendrintas pamokos vidurkio vertinimas pagal mokymo paradigmą** (N=46)

**Apibendrintas įgalinančio vadovavimo mokymuisi ir**

**mokinių mokymosi patirčių vertinimas** (N=46)

1 lentelė

|  |  |  |  |  |
| --- | --- | --- | --- | --- |
| **Labai gerai** | **Gerai** | **Patenkinamai** | **Prastai** | **Labai prastai** |
| 8 pamokos | 23 pamokos | 15 pamokų | 0 pamokų | 0 pamokų |
| 17,4 proc. | 50 proc. | 32,6 proc. | 0 proc. | 0 proc. |

**2 pav. Apibendrintas vertinimo ugdant pagal klases vertinimas** (N=46)

**Apibendrintas vertinimo ugdant ir rezultatų vertinimas** (N=46)

2 lentelė

|  |  |  |  |  |
| --- | --- | --- | --- | --- |
| **Labai gerai** | **Gerai** | **Patenkinamai** | **Prastai** | **Labai prastai** |
| 6 pamokos | 14 pamokų | 25 pamokos | 1 pamoka | 0 pamokų |
| 12,5 proc. | 30,4 proc. | 54,3 proc. | 2,2 proc. | 0 proc. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_